istorio bat sortzea\nAutoestimua pertsona batek bere buruari buruz egiten duen balorazioa da. Emozioz betetako balorazioa. Egunero bizi ditugun esperientziek eragina dute geure burua baloratzeko dugun moduan. Baina, eragin horren aurrean, badugu babesen bat. Aurre egin diezaiokegu, geure buruak sendotzeko. Hazi egin gaitezke, gure autoirudia indartzen duten esperientziak aprobetxatuz. Eta aberastu ere egin gaitezke, gure autoestimua kaltetu dezaketen esperientzia negatiboei modu positiboan erantzuten ikasiz.\nSekuentzia didaktiko honen bitartez, ikasleek autoestimuari buruz egingo dute gogoeta, eta, bizitzako erronkei aurre egiteko orduan, autoestimuak daukan garrantziaz jabetuko dira.\nSekuentziak 4 atal ditu, eta, bertan, 3 lan proposatzen dira. Lanok egiteko, Twitter erabiliko da, bai eta ipuinak idazteko online erako aplikazioak ere. Hausnarketa indibiduala eta ikasgelako gainerako pertsonekiko ideia-trukea guztiz beharrezkoak izango dira.\n5 gida. Ikasketa eta zerbitzu solidarioa: ikasketako proiektu integratua


Hasiera/ Gardentasun Ataria/ Erakunde-informazioa/ NUPek rankinetan daukan postua/ SIR: Scimago Institutions Ranking\nSCImago Research Group taldeak, SCImago Institutions Rankings (SIR) zerrendan, erakundeen sailkapen bat egiten du, ikerketa-jarduera, berrikuntza-produktuak eta sareko ikusgarritasunaren arabera neurtutako eragin soziala oinarritzat hartzen dituen adierazle konposatu baten bitartez.\nKalkulua urtero egiten da, sailkapena argitaratu baino bi urte lehenago bukatzen den bost urteko aldian eskuratutako emaitzetatik abiatuta.\nSIR World adierazle konposatua sortzeko, 12 adierazle erabiltzen dira guztira: 8 "Ikerketa" faktorerako, 2 "Berrikuntza" faktorerako, eta 2 "Eragin soziala" faktorerako. Horietako batzuk erakundearen tamainaren araberakoak dira.\n2017ko sailkapenean, NUP 31. tokian kokatu dute, Espainiako goi-mailako hezkuntzako 61 instituzioen artean; mundu mailan, berriz, 2.966 erakundeko sailkapenean, 539. postua lortu du.\nHala, munduko sailkapenak 33 pertzentilean kokatu du, "Ikerketa" eta "Berrikuntza" faktoreetan bezalaxe, eta emaitza hobea eskuratu du "Eragin soziala" faktorearen kasuan, 18 pertzentilean kokatu baita.\nSIR IBER delakoa ere argitaratzen dute, soilik Espainiako, Portugalgo eta Latinoamerikako ikerketa-jarduera erakusten duena. SIR IBER zerrendak azken 5 urteetan Scopusen indexatutako aldizkari zientifikoetan gutxienez lan bat argitaratu duten Iberoamerikako goi-mailako hezkuntza-erakundeak sailkatzen ditu, eta argitaratutako dokumentu kopurua baino ez du hartzen adierazletzat.\n2017ko SIR IBER sailkapenean, argitaratutako 2.883 dokumenturekin, NUP 102. tokian dago Iberoamerikan, eta 41. tokian Espainian.


Nork erabaki dezake jardunbide bat ona den ala ez. Nork du horretarako ahalmena? Nork eman dio ahalmen hori? Eta… zer nolako interesak ditu horretarako? Zein dira horren atzean dauden uste teorikoak? Eta… horren atzean dauden balioak? Zeintzuk ebidentziatan onarritzen da? Eta jarduera hori praktika ona dela aitortzeak… zer nolako ondorioak ditu?\nBeharrezkoa da ikuspegi kritikoa bizirik mantentzea. Gainera… ondo pentsatzera jarriz gero, zer esango dizuet? Jardunbide onak baino, wabi-sabi moduko jardunbideak nahiago ditut nik: sinpleak, apalak, intimoak, hauskorrak, inperfektuak… Horietatik ere asko ikasi daiteke.


Irlanda iparraldea: Umeak koxkortzen (VIII) | Lander Arbelaitz\nHasiera » Irlanda iparraldean idatzitakoak » Irlanda iparraldea: Umeak koxkortzen (VIII)\nClodagh, Colleen, Katie Rose (bigarren planoan), Jane eta Philim (aurrean) Short Strand lasaian ibiltzen dira jolasean arratsaldero.\nBerrogei bat urte edukiko dituen gizona banku zurian dago eserita, errepide ondoan. Ez da gune turistikoa hau. Gutxi dira ezagutzen ez dituen aurpegiak eta bere aurretik igarotzen da auzunera sartzen den bisitaria. Hamar bat minututan Irlandako egoerari errepasoa egin diogu. Askoz hobeto bizi omen da orain.\nSu-etena itzartu zuten garaietan, militar britainiarrak etxera bidali asmoz, “Time for peace, time to go” (Bake garaia, ospa egiteko garaia) margotu zutela dio irribarretsu, ondoko paretara hatz erakuslea zuzenduz. Egun kirol gaelikoen irudiz osatutako murala ikus daiteke.\nFutbol gaelikoa izan arren Irlanda iparraldean zale gehien dituen kirola, bertako umeak guk futbol deitzen diogun kirolean ari dira. Elkarren ondoan eraikitako etxe txikiz inguratuta dago zelai estua. Neskak ondoko etxe baten sarreran, panpinekin ari dira, printzesen moduan.\nIluntzen hasi du eta oraindik argazki batzuk atera nahi ditut. Gizona utzi aurretik, azken galdera. “Uste al duzu Irlanda bateratua ikusiko duzunik inoiz?”. Barre algara. Momentu horretan aurretik pasa den emakumeari bota dio itaun bera, irribarre artean. “Ea ikusiko dugun Irlanda baturik. Zuk zer diozu?”. Erosketak eskuan dituela etxera doan emakumeak ez zuen horrelako galderarik espero eta harrituta joan da. “Orain ere mundua konpondu asmoz ari al zarete? Zu beti berdin”. Hasperenka utzi gaitu.\n“Noski baietz –amaitu du–, hemen jolasean dabiltzan ume hauek koxkortzen direnean, irla osorako hauteskundeetan bozkatuko dute”.\naskegunea kazetaritza irlanda iparraldea erc maputxe loialista snp katalunia euskara UVF ciu PKK Eskozia egunerokoa Maroko bakea derry independentzia desobedientzia independentismoa zibila bds palestina scotland ipar irlanda donostia referendum erreferenduma stormont errepublikar adams sahara cup kurdistan mural israel belfast escocia preso euskal herria bobby sands herrialde katalanak Euskal Herria brasil ira


Txikiak, lan egin dezakete? | Consumer\n16 urtetik gorako eta 18 urtetik beherako gazteak, emantzipatuta ez badago, gurasoen edo tutoreen baimena behar du lan egiteko.\narabera: Ostirala, 2015eko maiatzaren 01a\nAdingabeko batzuek ez dute gehiago ikasi nahi Derrigorrezko Bigarren Hezkuntzaren amaieran (16 urterekin), eta nahiago dute lana bilatu eta lan egin. Baina lan-kontratu bat izan dezaketenak jarduteko gaitasun osoa duten pertsona fisikoak baino ezin dira izan. Espainian, 18 urterekin eskuratzen da gaitasun hori. Hala ere, artikulu honetan adierazten den bezala, 16 urte baino gehiago eta 18 baino gutxiago duen batek lan egin dezake, nahiz eta beharrezkoa den lan-kontratua eman ahal izateko gurasoen edo tutoreen baimena izatea eta kontratua kontratatzen duenak baldintza batzuk betetzea.\nGurasoen edo tutoreen baimenarekin lan egitea\nEspainian, 16 urtetik gorako eta 18 urtetik beherako gazteek ezin dute lan egin lan-kontratua emateko gurasoen edo tutoreen baimena izan ezean. Gainera, zenbait debeku daude bere eginkizunak betetzeko:\nEzin dituzte egin osasungaitzak, nekagarriak, kaltegarriak edo arriskutsuak diren jarduerak, bai beren osasunerako, bai lanbide edo giza prestakuntzarako.\nZerbitzuak emateari dagokionez, zenbait muga daude:\nGaueko lanak debekatuta daude: gaueko 10etatik goizeko 6ak arte egindakoa da.\nEzin dute aparteko ordurik egin.\nEz dute zortzi ordu baino gehiago lan egin behar egunean, prestakuntzarako emandako denbora barne, eta, enplegatzaile batzuen kasuan, bakoitzarekin egindako orduak.\nEguneko lanaldiaren iraupena lau ordu eta erditik gorakoa bada, gutxienez 30 minutuko atsedenaldia egon behar du.\nAsteko gutxieneko atsedenaldia etenik gabeko bi egunekoa izango da.\nAdingabe bat kontratatzen duen pertsonak bere osasuna eta segurtasuna babesteko beteko dituen lanpostuak ebaluatu behar ditu. Gainera, gazteei eta guraso edo tutoreei beti jakinarazi behar die babes horretarako hartutako neurrien berri.\nSalbuespen bat dago 18 urtetik beherako langileentzat eta 16 urtetik gorakoentzat: ez dute gurasoen edo legezko tutoreen baimenik behar emantzipatuta egonez gero. Hala bada, gaitasun osoa dute lan-kontratua egiteko.\nEmantzipazioa honelakoa izan daiteke:\nIzan ere, adingabekoa bere gurasoen edo legezko tutoreen baimenarekin bizi denean.\nArrazoi hauetakoren batengatik:\nGuraso-ahala dutenen emakida.\nEmakida judiziala, 16 urtetik gorako gazte batek eskatzen duenean eta baldintza jakin batzuk betetzen direnean:\nGuraso-ahala gauzatzen duena gurasoa ez den beste pertsona batekin ezkontzen da.\nGurasoak bananduta bizi direnean.\nGuraso-ahala modu larrian eragozten duen edozein arrazoi dagoenean.\nHaur kantariak, publizitate-ereduak, aktoreak… 16 urtetik beherakoek ikuskizun publikoetan esku hartzea baimentzen da, baldin eta arriskurik ez badakar bere osasun fisikorako eta lanbide eta giza prestakuntzarako.\nAdingabekoaren legezko ordezkariek -haien baimenarekin, nahikoa iritzi badute- baimena eskatu behar diote Lan Agintaritzari. Idatziz jaso behar da, zein ikuskizunetarako edo zein jardueratarako ematen den. Behin ematen denean, gurasoek edo tutoreek kontratua sinatzen dute (adingabekoaren aurretiazko baimenarekin, baldin badu).\nkontratu lan menores de edad-eu padres-eu


140 ekintza Irungo San Martzial eta San Pedro jaiak girotzeko\nNoticia publicada en Bidasoko Hitza,el lunes día 10 de Junio de 2019.\nIrungo Udalak San Martzial jaien egitaraua aurkeztu du. Hiriaren izaerari jarraiki, egitarau parte hartzaile eta anitza prestatu dute.\nSan Martzial eta San Pedro jaien egitaraua aurkeztu dute\nHilaren 23tik uztailaren 1a arte, San Martzial eta San Pedro jaiak ospatuko dituzte Irunen. Oinarri parte hartzailea duten 140 egitasmo antolatuko dituzte; udalak 72 burutuko ditu eta beste 68ak Irungo eragileek antolatutakoak dira. Orotara, 400.000 euro inguruko aurrekontua dute egitaraua aurrera eramateko. Aurten Realeko jokalari irundarrek emango diote hasiera jaiei, pregoia irakurriz.\nIrungo Udaleko Kultur Zinegotzi Juncal Eyzaguirrek, programaren aniztasuna nabarmendu du, “Irungo bazter guztietara iritsiko diren mota askotako egitasmoak antolatu ditugu”. Jaien oinarria parte hartzailea izan dadin, elkarte eta eragileek proposatutako ekimen gehienak onartu eta ahalbidetu dituztela nabarmendu Eyzaguirrek, “eragileekin elkarlanean aritu gara, egitarau orekatua lortzeko. Aurten ekimen kulturalei tarte handiagoa emango diegu, kaleko antzerkiei kasu”.\nAurtengo gai nagusietako bat, kaleko zirkua izango da eta familiak izango dituzte jomugan. Hirugarren urtez, San Martzial Gunea, Irungo artisten topalekua izango da. Hilaren 24ean Mateo Vergara komikoaren emanaldia izango da ikusgai, Jenaro Etxeandia plazan. Musikari dagokionez, Left Hook etxeko taldeak, 23an kontzertua emango du, En Tol Sarmiento arabarren aurretik. Frontoi berriaz gozatzeko aitzakia ere izango da San Martzial, hilaren 30ean Uranzu frontoi berritua zabalduko dute eta. Estreinako jaialdia egun bat beranduago izango da, uztailaren 1ean.\nEz dira falta ohiko jarduerak; urtero legez herri bazkaria egingo dute, hilaren 22an. 23an Jostallu Elkarteak bakailao txapelketari eutsiko dio. Bakarrizketa Festibalak ere ez du hutsik egingo, uztailaren 1ean egingo dute. Tomas Garcia eta Edu Montante komikoak izango dira eguneko izarrak.\nIrungo Udalak jakinarazi duenez, astean zehar hasiko dira egitarauak etxez etxe banatzen.


Emakumeak ahalduntzeko hiru ikastaro antolatu ditu Udalak - Azkoitia - Maxixatzen.eus\nEmakumeak ahalduntzeko hiru ikastaro antolatu ditu Udalak\nMaxixatzen.eus 2019-09-30 12:52\nUrritik abendura bitartean, zoru pelbikoa indartzeko, batukada, eta etxeko konponketen ikastaroak eskainiko ditu. Izena emateko epea zabaldu dute, eta urriaren 7a, astelehena, izango da azken eguna.\nUdaleko Berdintasun Sailak emakumeak ahalduntzeko hiru ikastaro antolatu ditu. Zoru pelbikoa indartzeko ikastaroa urriaren 10ean hasiko da, Josune Milan fisioterapeutaren eskutik. Batukada ikastaroa, aldiz, urriaren 21ean hasiko da, eta Ainara Sarasketa eta Arantxa Vicedo izango dira irakasleak. Azkenik, etxeko konponketen ikastaroa emango du Izaskun Gurrutxagak, urriaren 22tik aurrera.\nAbenduan amaituko diren hiru ikastaroetan izena eman daiteke dagoeneko, eta horretarako azken eguna urriaren 7a, astelehena, izango da. Izen-ematea 18 euro ordaindu beharko da; langabeek, ikasleek eta pentsiodunek, berriz, 12 euro. Ikastaroetan parte hartu nahi dutenek 943 85 71 74 telefonora deituta egin dezakete, berdintasuna@azkoitia.eus helbidera idatzita edota Herritarren Arreta Bulegoan.\nBerdintasun Saileko zinegotzi den Mertxe Zubillagak adierazi duenez, hiru ikastaroak emakumeen ahalduntzean laguntzen jarraitzeko antolatu dituzte: “Emakumeen ahalduntzean lagundu eta emakumeen partaidetza sustatzea ditugu helburu, hausnartzeko, eztabaidatzeko eta ikasteko emakumeen topagune bat sortuz. Ahalduntze prozesuak sendotzen jarraitu behar dugu”.


Literatura besteak: Erlea 1\nZu hemen zaude: Literatura Literatura besteak Erlea 1\nEuskaltzaindiaren helburua da euskara zaintzea, indartzea eta aberastea, horretarako baliatuz bai euskal gizarte-eragileen ekimena eta bai erakundeen babesa eta laguntza, guztien lankidetza bilatuz eta guztien ahalegina sustatuz eta gidatuz.\nJakina den bezala, Euskaltzaindiak alor askotan egin du lan, eta zabaldu ere asko zabaldu du bere egitasmoen zerrenda. Gizartearekin harreman gehiago eduki nahi luke Euskaltzaindiak, eta partaide izan, zuzenago eta zabalago, kulturgintzan. Horretarako sortu da erlea, literaturarekin lotutako aldizkaria. Lau hilabetez behin argitaratuko da.\nEragileok 1.700 irakurle lortu nahi ditugu eta hitzaldiak, irakurketak, sariak eta beste hainbat ekitaldi antolatu.\nLenen eta bein, egoitza iraunkorra billatu bear da erleentzat, aizeak io ez dezakena (aizeak bada azkurriak etxeratzea galerazten die), ardi eta auntz ibilkoiak lore artean iauzika ari ez ditezkena, edota zelaian alderrai dabillen bigantxak intza astindu ta belar erne-berriak zapaldu ez ditzakena. Erlategitik urruti beude musker bizkar ezkatatsuak, erleiale ta bestelako egaztiak, batez ere Prokne (enara) bere atzapar odoltsuz bularra markatuta daukana, dana ondatzen baitute mokoekin egan dabiltzan erleak arrapatuz beren kabi asekaitzetara iaki atsegin au eramateko. Bego, ala ere (erlategia) iturri gardenez eta goroldio orlegiz inguratutako urmaelez iantzia ta ur-txirripak soropilletan barrena dituela, palmondo edo oliondo aundiaren itzalpean […]\n(Virgilio. «Laugarren alor-kanta». Andima Ibiñagabeitiaren itzulpenetik)


Saharako errepublikaren aldarrikapena, gogoan - Antzuola - 2018-02-24 - Goiena.eus\nSaharako errepublikaren aldarrikapena, gogoan\nMaider Arregi 2018-02-23 07:00\nAnelkar eta Sagiri elkarteek antolatuta, saharar kutsua duen festa egingo dute bihar, zapatua, Zurrategi plazan. Bertan batzen den diru udan haur sahararrak ekartzeko erabiliko du Sagirik. Martitzenean, berriz, elkarretaratzea egingo dute Herriko Plazan. Udaletxeko balkoian gaur jarriko dute Saharako bandera.\n1976ko otsailaren 27an aldarrikatu zen Saharako errepublika. 42. urteurrena beteko da martitzenean, eta, hori gogorarazteko eta gaur egun oraindik bizi duten gatazka politikoaz herritarrak sentsibilizatzeko, aldarrikapenez beteriko festa egingo dute zapatuan, otsailak 24, Antzuolan. "Asteartean, SEADen aldarrikapena egiteko elkarretaratzea egingo dugu, baina ospakizunak zapatuan, bihar, hasiko ditugu herri ezberdinetan. Haima bat jarriko dugu eta bertan tea eta pintxoak dastatzeko aukera izango da, besteak beste. Hennazko marrazkiak egiteko aukera ere izango dute antzuolarrek, haimara gerturatzen badira. Arratsaldeko zazpietan Zurrategi plazan egingo dugu jaia eta herritar guztiak daude gonbidatura parte hartzera. Aurrez, baina, gai libreko gaztetxoendako marrazki lehiaketa egingo dugu, 17:00etan hasita", azaldu du Sagiri elkarteko kide Marta Sanchezek. Saharar eta euskal musika ere ez dira falta izango bihar.\nAnelkarren laguntza ere badu, noski, Sagiri elkarteak. Baina Sagirirendako lehen aldia da saharar herriaren egoera salatzen eta aldarrikatzen duen festa antolatzearen ardura. "Urtebete inguru da Sagiri sortu genuela. Oraindik balorazioa egiteko goiz da, baina herrian sumatu dugun harrera oso ona da. Gure proiektuari babesa erakutsi diote bai Piztu Itxaropena kanpainaren bitartez eta baita santa eskean egindako diru batzearekin. Izan ere, uztailerako eta abuzturako hamar haur saharar ekarri gura ditugu Arrasateko aterpetxe batera", argitu du Sagiri elkarteko kideak.\nAntzuolan dagoeneko tradizio bilakatu da herritarren tortillei esker batzen den dirua Saharako proiektuetara bideratzea. Orain arte, Anelkarrek antolatuta, orain Sagiri elkartearekin elkarlanean egingo dute. Hala, antzuolarrek egindako tortillak dastatzeko aukera egongo da Sahararen aldeko festan. "Herritarrei dei egin gura diet aurreko urteetan erakutsitako borondate onari eutsiz, aurten ere animatzeko eta ekartzeko tortillak Zurrategi plazara".\nLehen haur asko ekartzen zituztela etxeetara azaldu du Sanchezek. "Krisia eta konpromiso falta dago orain. Saharako haurrek sekulako beharra dute hona etortzeko. Euren osasunak hobera egiten du. Elikadurak eta klimak on egiten die".


Lindanoa aurkitu dute Jatako eta Enekuriko basoetako arboletan | Gizartea | Berria\nLindanoa aurkitu dute Jatako eta Enekuriko basoetako arboletan\nLaborategi independente batek hondakin toxikoa topatu du hartutako zur laginetan. Ekologistak Martxan-ek arriskuaz ohartarazi du, eta instituzioen inplikazioa eskatu du\nBERRIA Jatan egon zen joan den uztailean, eta lindano ugari topatu zuen han. LUIS JAUREGIALTZO / FOKU Tamaina handiagoan ikusi\nEkologistak Martxan erakundekoek presazko agerraldi bat egin dute, «larritzat» jo dutelako Bizkaiko bi zabortegitan agertutako lindano laginen kasua. Behin baino gehiagotan salatu dute gaur egun itxita dauden Bizkaiko hondakindegi gehienetan lindanoa (HCH) dagoela, eta Jatako eta Enekuriko (Bizkaia) zabortegien kasua nabarmendu dute bereziki. Baina orain susmoak egiaztatzeko frogak ere aurkeztu dituzte, BERRIAk uztailaren 25ean agerian utzi zuen moduan: haiek ere lindano aztarnak aurkitu dituzte, zehazki hondakindegi horien gainean dauden basoetako zuhaitzetan.\nGarai batean, inolako kontrolik gabe botatzen zuten lindanoa, pestizida egiteko prozesuan sortzen den hondakin toxiko bat, Bizkaiko lursail askotan, eta Jatako hondakindegia —Lemoizko zentral nuklearra eraiki behar zuten lekutik gertu dago— eta Enekurikoa Bilboko metropoli barrutiaren hondakindegi nagusia ez ziren salbuespen izan. Bi zabortegi horiek itxi zituzten, eta orain haien gainean basoak daude, baina estali zituztenean ez zituzten garbitu, eta ekologistek askotan adierazi dute hango zuhaitzak kutsatuta egon zitezkeela.\nJatako lursailari dagokionez, Ekologistak Martxan-ek duela bi urte aurkeztu zuen salaketa, kalkulatzen baitute han 10.000 tona lindano egon daitekeela, eta 30.000 metro koadroko eremu bat dagoela kutsaturik. Ikusita salaketak ez zuela ondoriorik ekartzen, erabaki zuten hango zuhaitzetatik eta Enekurikoetatik zur laginak ateratzea, eta lagin horiek laborategi independente batera bidaltzea, aztertzeko.\nOrain eman dute azterketaren emaitzaren berri: Enekurin atzemandako zur lagin batean, 1,81 miligramo lindano aurkitu dute zur kilogramo bakoitzeko, eta beste batean, berriz, 3,64 miligramo. Larriagoak dira Jatan hartutako zuraren emaitzak: zur kilogramo bakoitzeko 3,14 eta 6,47 miligramo lindano topatu dute lagin banatan.\nEkologistak Martxan-eko kide Javier Vazquezek ohartarazi du egoera horrek ekar lezakeen arriskuaz: «Ez da soilki ingurumen arazo bat; segurtasun eta osasun publikoaren arlokoa ere bada».\nBi izan daitezke arriskuak. Alde batetik, Vazquezek gogorarazi du sute garaia dela, eta baso horiek su hartuz gero oso ondorio larriak izan daitezkeela. Basoak su hartuko balu, lindanoa desegin egingo litzateke, eta fosgeno izeneko substantzia pozoitsu bat askatuko luke I. Mundu Gerran arma kimiko modura erabili zuten, eta pertsona ugari hil zituen. Horrek arrisku handia ekarriko lieke sua amatatzera joango liratekeenei Vazquezek salatu du erakundeek ez dutela protokolo zehatzik horrelako kasu baterako, eta, sutea oso handia balitz, baita inguruko herritarrei ere.\nBestetik, hango zuraren ohiko erabilerak beste arrisku bat lekarke. Ekologistak Martxan-ek salatu duenez, Jatan zuhaitzak mozten ari dira zura erabiltzeko asmoz, seguru asko papera egiteko edo altzarietarako. «Argi esan behar dugu hangoa ez dela zura, hondakin toxiko arriskutsua baizik, eta horrela tratatu behar dela», azaldu du Vazquezek.\nEkologistak Martxan-ek gogorarazi du Eusko Legebiltzarrak lindanoari buruzko legez besteko proposamen bat onartu zuela aho batez joan den martxoaren 27an, eta testu horretan, beste zenbait neurriren artean, arazoari konponbideak bilatzeko Lan Mahai bat sortzea aurreikusten zela. Orain, mahai hori abian jartzeko eta horretan gizarte eragileei tokia egiteko eskatu dute.\nUrte asko igaro dira lindanoarekin egindako gehiegikeriak gertatu zirenetik, eta, seguru asko, ustezko delituak preskribaturik daude gaur egun. «Lindanoa iraganak utzi digun herentzia da, baina gu orainaren kudeaketaz ari gara», esan du Vazquezek, instituzioen ardura nabarmentzeko.\nOmecillo errekako ura uher datorrela salatu dute


Euskaltel Taldeak Leónen eta Errioxan sartzeko komertzializazio-prozesuari ekingo dio aste honetan\nOperadoreak 80 lanpostu baino gehiago sortuko ditu Leónen, eta 43 Errioxan.\nBilbon, 2019ko martxoaren 13an. Euskaltel taldeak beste urrats bat egin du aurrera bere hedatze-planean, eta León eta Errioxako merkatuetan sartzeko komertzializazio-planari ekingo dio aste honetan, R eta Euskaltel marken bidez, hurrenez hurren. Operadoreak 80 lanpostu inguru sortuko ditu Leónen, zuzenekoak nahiz zeharkakoak. Errioxan, bestalde, 43 lanpostu sortuko ditu Euskaltel Taldeak.\nFrancisco Arteche Euskaltel Taldeko zuzendari nagusiak honela esan du:"Euskaltelen presentzia errealitate bat da dagoeneko Errioxan eta Leonen. Gure estrategiaren oinarri nagusia bezeroei ahalik eta hurbiltasunik handiena eskaintzea da. Bezeroen beharrei entzunez garatzen ditu zerbitzuak Euskaltelek, eta, gure posizionamendua sendotzeko, nahitaezkoa da bezeroei entzutea eta haiengandik hurbil egotea. Faktore giltzarria da hori gure hedatze-planerako" . Eta honela jarraitu du: "Eskaintza bateratu eta bereizgarri bat dugu, ezaugarri nagusiotan oinarritua: azken belaunaldiko WiFi esperientziarik onena, WiFi-zerbitzuaren ikuskaritza etxe guztietan, 4K Android TV teknologia, eta Netflix eta Amazon Prime plataformak gure deskodetzaileetan integratuak. Horri guztiari esker, familientzako soluzioak eskaintzen dituen erreferentziazko telekomunikazio-taldea gara".\nOperadoreak 158.000 etxetara iristeko aukera izango du aurten, Leónen Orangerekin egindako akordioari esker; martxan du dagoeneko pop-up store bat hiriburuaren erdialdean, eta, datozen asteetan, beste bi denda zabalduko ditu hiriburuan bertan, eta beste bat Ponferradan. Gero, Astorgan eta La Bañezan ere eskainiko ditu bere zerbitzuak. José Antonio Vázquez Telecableko zuzendari nagusi eta R-ko Hedapeneko zuzendariak honela esan du: "Epe luzeko ikuspegiz eta gelditzeko asmoz heldu gara Leónera; horiek dira, hain zuzen ere, Euskaltel Taldearen ezaugarri nagusietako bi. R markak 20 urte baino gehiago daramatza Galizian, eta erabiltzaile galiziarrengandik bezain gertu egongo da Leóngoengandik".\nLeónen eskaintzen dituen telekomunikazio-zerbitzuen berri emateko, webgune hau sortu du R-k: https://www.rfibra.com/.\nTaldeak, bestalde, bere lehenengo denda irekiko du ostegunean Logroñoko erdialdean. Stand bat du Errioxako hiriburuko merkataritza-gune batean, eta gehiago izango ditu laster Haron, Logroñon, Nájeran eta Arnedon, bai eta Miranda de Ebron ere (Burgosen). Aurreikuspenen arabera, Errioxako 103.000 etxetara helduko da aurten. Euskaltelen zuzendari nagusi eta Errioxako hedatze-prozesuaren arduradun Koldo Unanuek honela esan du: "Errioxa Euskaltel Taldearen hedatze-prozesuko merkatu naturaletako bat da, gertutasun geografikoa kontuan izanik; beraz, hasiera-hasieratik zegoen Errioxa gure hedatze-planean. Nafarroan, Asturiasen, Galizian eta Euskadin arrakastaz aplikatutako eredu bera aplikatzen saiatuko gara hemen".\nBeste hiru merkatu\nEuskaltel Taldea bere eskaintza merkaturatzen ari da dagoeneko Nafarroan eta Katalunian, eta aurtengo lehen seihilekoan Kantabriara helduko da. Nafarroan, 150.000 etxetara helduko da operadorea, negozio integratuko eredu sendo bati esker. Euskaltel Taldea oso erritmo bizian ari da sartzen Euskaltel markarekin merkatu horietan; hala, lehenengo urtean, % 8,2ko kuotara iritsi da merkatu horietako eremu batzuetan. Taldeak hazkunde-aurreikuspen irmoa du datozen lau ekitaldietarako, eta 2023rako merkatu berriaren % 20ko kuotara heltzea du helburu.\nKantabrian, % 4tik % 6ra bitarteko merkatu-kuota lortuko du 2019an, eta, lau ekitaldiren ostean, % 12ra heltzea dago aurreikusia. Gainera, aliantza estrategikoen planarekin bat eginik, Euskaltel Taldeak, RACCtel+ markaren bidez, 600.000 etxeri emango die telekomunikazio-zerbitzu integrala Katalunian. Eskaintza bateratua egingo die RACCeko bazkideei.\nOperadoreak aurreikusten du 2022an sarreren % 8 eskuratuko dituela bost merkatu berri horietako bezeroengandik.


Zorionak .EUS! • TaPuntu\n5 urte pasa dira, lehen .EUS webguneak argitaratu zirenetik, 2014ko ekainaren 28an zehazki.\nGaur egun esan dezakegu beraz, .EUS domeinuak baduela bere komunitate sendoa!\nHau posible egiteko PuntuEUS Fundazioak zein beste eragile eta pertsona asko bost urte baino gehiagoz lanean aritu dira gogor.\nPasa den astean ospatu zituzten bost urte hauek ondo baino hobeto Bilbon Fundazioko kideek. Guk ezin izan genuen bertaratu, baina .EUS domeinuaren banatzaile ofiziala garen aldetik, leku hau auprobetxatu nahiko nuke eskerrak emateko!\nEskerrik asko, beraz, sarean euskarari eta euskal komunitateari bere lekua emateagatik! eta egunetik egunera .EUS domeinua hobetzen lagundu, edo besterik gabe domeinuaren alde apustu egiteagatik.\nZehazki PuntuEus Fundazioko Lorea eta Josurekin izan dugu harremana TaPuntun, eta hasieratik elkar laguntza izan dugu oinarri. Oso gertutik ikusi ahal izan dugu haien ibilbidea, eta esan dezakegu, egin duten lana bikaina iruditu zaigula! Era berean zortedunak sentitzen gara .EUS domeinuaren ibilbidea eta lorpen guztiak gertutik jarraitu ahal izan ditugulako.\nUrte guzti hauei esker, ia 10.000 .EUS domeinutara iritsi gara, eta egun, 19 eurotan erosi daitezke (hasieran, zein domeinuaren berritze garaian).\nBerri hau lorpen izugarria dela iruditzen zaigu, .EUS domeinu bat erabili ahal izateko gutxienez hauetako baldintza bat bete behar baidute webguneek:\nWebguneak euskarazko eduki esanguratsu bat izan behar du, edo komunikazioak hizkuntza horretan egin behar ditu.\nWebgunearen edukiak euskal kulturaz aritu edo sustatu behar du.\nBesterik gabe, jarrai dezagun euskal komunitatearengatik lanean, eta zorionak berriz ere .EUS komunitate guztiari, hau posible egiteagatik!


Hitanoa indartzeko ikastaroak antolatu dituzte Udalak eta euskaltegiak - Usurbil - Noaua.eus\nHitanoa indartzeko ikastaroak antolatu dituzte Udalak eta euskaltegiak\nNoaua Aldizkaria 2021-04-12 10:53\nNokaren ezagutza eta erabilera bultzatzeko ikastaroak antolatu dituzte, elkarlanean, Udalak eta euskaltegiak. Apirilaren 15ean hasiko dira eta Rosa Zubeldia Etumeta AEK euskaltegiko irakasleak gidatuko ditu.\n“Ikastaroan nokari, emakumeei zuzendutako trataera alokutiboari emango zaio lehentasuna”, Udalak prentsa-ohar bidez jakinari duenez. “Baina hitanoaren oinarriak lantzea eta erabilera bultzatzea ere izango dute helburu”.\nOxkar Santamaria Euskara zinegotziak egitasmoaren aurkezpenean azaldu zuenez, “azken aldi luzean antzeko ikastaroa antolatzeko eskaera asko jaso ditugu Udalean”.\n2016an Usurbilen egin zen kale neurketak agerian utzi zuen nokaren erabilera urria. Elkarrizketan aditutako herritarren artean 10etik 3k egin zuen hika, baina horien artean soilik %11,1 ari zen noka. Datuok mahai gainean, nokaren transmisioan etena gertatu dela ondorioztatzen du Udalak. “Gure guraso eta aiton-amonek egiten zuten hori gure belaunaldiak eta ondorengoek ez dute neurri berean jaso”, diote udal iturriek.\nHitanoa, herri ondare\nHerri ondaretzat du Udalak hitanoa, bere aldaera guztietan, eta horregatik abiatu du nokaren ezagutza eta erabilera bultzatzeko ikastaroa.\nErabilera sustatzeko ikastaroa\n“Usurbilen euskaraz bizi gara. Ez alferrik, UEMAko kide ere bagara, Udalerri Euskaldunen Mankomunitateko kide. Harro eta pozik egoteko motiboak dira horiek denak, eta, noski, Udalak ere bere egiten du horrela segi dezaten baliabideak emateko konpromisoa”. Erabilerari dagokionez urrats bat gehiago ematekotan dira oraingoan. “Hitanoa indartzeko ikastaroa antolatu dugu AEK-rekin batera; hitanoa oro har, baina bereziki noka, hau da, emakumeekin egiten den hizkuntza alokutiboa piztu nahi dugu”.\nIkastaroak harrera ona badu, irailean segida emango zaio. “Eta, akaso, hikaldi moduko egun bat jar dezakegu, herri mailako dinamika bihur dadin”.\nDoako ikastaroa da.\n16 urtetik gorako herritarrak.\nOrdu eta erdiko sei saio praktiko izango dira.\nBi talde osatzeko aukera: ostegun arratsaldeetan (18:00etatik aurrera) eta larunbat goizetan (10:00etatik aurrera).\nApirilaren 15ean eta 17an hasiko dira ikastaroak Potxoenean.\nGidaria: Rosa Zubeldia euskaltegiko irakaslea.\nIzena emateko: mezua bidali behar da apirilaren 8a baino lehen itzultzailea@usurbil.eus helbidera.


Agirre lehendakariaren maleta - GARA\nAgirre lehendakariaren maleta\nBorondate kontua da elkarrekin bizitzeko nahia. Ez gara herri bat iraganeko kontuengatik. Elkarrekin bizi nahi dugulako gara herri, borondatez. Herri askotariko eta zabala\nJose Antonio Agirre lehendakariaren memorietan ageri da pasartea. Nola sinestezina izan arren naziengandik ihes egin behar eta Berlineko puntara joan zen gizona. Sanperrenak pasatu zituen Agirrek, eta horiexek denak kontatzen ditu memorietan: gerrako ibilerak, erbestea, familiagandik banadu beharra. Baina badira bestelako oroitzapenak ere. Nola Berlineko bidean maletako giltza galdu eta maleta apurtu egin behar duen atun lata bat jateko, edo nola ahaztuta utzi zuen gabardina tranbia batean, neguaren erdian. Nola trenean emakume alemaniar mardul batek txerrikia eman zion jateko, eta nola edan zuten garagardoa elkarrekin.\nLoak hartzeko liburu bat irakurtzen zuen Agirrek. Hark laguntzen zion egoera latza ahazten eta irribarrea ere ateratzen zion noizean behin. Plutarcoren «Bizitza paraleloak» liburuak hain zuzen. Liburuak antigualeko pertsonaien bizitzak kontatzen ditu eta xehetasunetan jartzen du arreta, Plutarcorentzat, enperadoreen maisua zen harentzat, eguneroko xehetasunek egundoko balentriek baino balio handiagoa zutelako. Hantxe irakurriko zuen Agirrek, esate baterako, nola Alejandro enperadoreak lasaitu zuen inork mendera ezin zuen zaldi hura. Zaldia aztoratuta zegoen ikaraz. Uste zuen zerbait zuela atzetik, piztiaren bat. Zaldiari erakutsi zion beldurra ematen ziona bere itzala zela, eta ez zuela berea itzalaren beldurrik izan behar.\nEuskal herritarrok ere ematen du zaldi haren antzera bizi garela batzuetan, geure buruaren itzalaren beldur bagina bezala, ziur ez bageunde bezala geure buruaz. Zaldiak, itzala berea zela konturatu zenean lasaitu egin zen, inor ez zeukala atzetik ohartu zenean. Geuk ere ohitu behar dugu geure itzalarekin bizitzen, alboetara beldurrez begiratzeari utzi eta naturaltasunez bidea egiten.\nBorondate kontua da elkarrekin bizitzeko nahia. Ez gara herri bat iraganeko kontuengatik. Elkarrekin bizi nahi dugulako gara herri, borondatez. Herri askotarikoa eta zabala. Hiritarren herria, gizabanakoena. Agirre gerra bati aurre egiteko nor izan zen, baina gabardina ahaztuta uzten zuen pertsona arrunta ere bazen. Batez ere zen pertsona.\nEuskal Herria zakuto formarekin eginda dauden etxe zaharren atzekoa dela idatzi zuen Agirrek. Etxeko alde batetik bestera joateko eskaileratik pasa behar den etxe horien modukoa. Bizkaia, Gipuzkoa, Araba eta Nafarroa daude alde batera eta Lapurdi, Nafarroa Beherea eta Zuberoa bestera. Horixe dio. Suteak saihesteko izaten zuten forma hori etxe zaharrok. Etxearen alde bat erreko zen, baina ez bestea. Bada geure iraganean ere etxearen alde batek sua hartzen zuenean bestean hartzen genuen babesa euskaldunok, eta alderantziz.\nZakuto formako etxea da Euskal Herria. Erdi-erdian Bidasoa ibaia du. Horixe izan da banandu gaituen ibaia urte luzeetan. Horixe uste izan dugu. Baina benetan biltzen gaituen ibaia da Bidasoa. Eta ibai horretako ura izan dadila sute guztiak itzali eta elkartuko gaituena. Plutarcok zioen herriek zoriontsuak izateko ez dutela behar konkista handirik. Nahikoa dugu geure buruarekin.


Sareko euskarazko produktuen katalogoa kalean da — Unibertsitatea.Net\nHemen zaude: Hasiera › Ziztu bizian › Sareko euskarazko produktuen katalogoa kalean da\nSareko euskarazko produktuen katalogoa kalean da\n2006/12/18 - UEU\nBizkaiko 26 udaletako Euskara Zerbitzuk sustatuta, SAREKO EUSKARAZKO PRODUKTUEN KATALOGOA kalean da. Helburua 16 eta 26 urte bitarteko gazteei Interneten dauden euskarazko produktuak hurreratzea da.\nUdako Euskal Unibertsitateak (UEU) osatu, Euskaltelek babestu eta Eusko Jaurlaritza, Bizkaiko Foru Aldundia eta Alkarbideren laguntzaz kaleratu den katalogo honen helburua gazteei Interneten dauden euskarazko produktuei buruzko informazioa hurreratzea da. 77 erreferentzia topatu ahal dira katalogo honetan, eta atal nagusi bi ditu:\nSarean Blai: bertan, euskarazko softwarea, baliabideak, blogak euskaraz egiteko tresnak, denbora-pasarako jolasak, txateatzeko guneak, aldizkari elektronikoak eta beste hainbat guneri buruzko informazioa kaleratzen da.\nIkusi eta Ikasi: atal hau hezkuntzarekin lotutako baliabideen informazioa bideratzen da. Besteak beste, apunteak, liburuak eta ariketak dituzten guneak, datu-baseak eta liburutegietako katalogoak.


Hegazkingintza, krisi garaian | Hegazkingintza, krisi garaian – iparraldekohitza\nFrantziako Gobernuak ezarri dituen lehentasunen artean da hegazkingintzaren industria. Bi hilabetez hegazkin trafikorik abantzu ez izanak ondorioak izan ditu sail horretan, nola ez, eta begi bistakoak dira Ipar Euskal Herriko enpresetan ere. Dassault edo Safran fabrika handietan bezala, azpikontratuan ari diren lantegi ttipiagoetan ere kontratu mugatuan ala bitartekako langile gisa ari ziren pertsona gehienak lanik gabe gelditu dira. Oreka ekonomiko baten peskizan, aurreikuspen baikorrenek 2021. urtea dute aipagai, 2020 urtea galdutzat emana baitute.\nAngelun, Dassault hegazkingintzaren erraldoiarentzat ari ziren 60 pertsona —bitartekako langileak edo kontratu mugatuetan ari zirenak— lanik gabe gelditu dira. Salbuespenak salbuespen: ekoizpen katearen parte batzuk bitartekako langileen esku zirenez, azken horietarik batzuk lanera deituak izan dira kontratupeko langileak formatzeko eta berantaren parte bat berreskuratzeko. Gainera, “oren gehigarriak egitea eta larunbatetan lan egitea eskatzen zaie”, Christophe Brise CGT sindikatuko ordezkariaren erranetan, egoera ikusirik “kontraesana” iduri badu ere.\nKoiunturak beste aldaketa bat ekarri du Dassault enpresara. Orain arte ekoizpena erdi zibila zen, hegazkin pribatuekin, erdi militarra bereziki Rafale hegazkinarekin. Gaur egun, berriz, Briseren erranetan, “zerbait goiti beheti, ekoizpenaren %70 militarra da, eta %30, zibila”. Haren ustez, “ez du urteetan iraunen” baina gaur egungo egoera hori da, eta, ondorioz, zibilean ari ziren langile batzuk sail militarrera pasako dira. Eric Trappier enpresaburuak hainbat hedabidetan egin adierazpenen arabera, manaketa berriak “izoztuak” izan dira, “ez ezeztatuak”, aipatu izan den bezala. “Oraingoz ez dakigu”, ihardesten du langileen ordezkariak, beren enpresako “komunikazioa konplikatua” dela zehaztuz.\nHazparneko Lauak enpresarentzat ere berdina erran daiteke. Besteak beste Airbus eta Dassault enpresentzat lan manatuak egiten dituen zuzendaritzak ez dio Ipar Euskal Herriko Hitza-ri ihardetsi nahi izan zurrumurruak argitzeko: berrehun bat langile kanporatzekotan lirateke. Baliteke, halere, Lapurdin halakorik ez gertatzea, Mikel Xarriton buru duen enpresak adarrak baititu munduko hainbat herrialdetan, Portugalen adibidez.\nEnpresa ttipiak lanjerrean\nEzin dira denak zaku berean sartu, ezta denak banaka galdezkatu ere, baina oro har hegazkingintzako agindu emaile handienentzat ari direnek dute COVIDaren testuinguru ekonomikoa gehienik pairatzen. Euskal Herritik hain urrun ez den Ogeu-les-Bains hirian (Okzitania), adibidez, 400 langileko enpresa batean 80 kanporatze izanen direla jakin da.\nMaulen, Spi Aero enpresan, bitartekako langileak ez dira lantokira deituak konfinamendua bukatu denetik, eta, gainera, bederatzi lanpostu eten dira —nahianten joateekin—. Zuberoan beti, Elkar enpresako 25 lanpostuak mantentzea —baita Baionako bulegoko sei lanpostuak eta Ordiziako hirurak ere— da orain lehentasuna, “urte hastapenean bizpahiru langile enplegatzeko” borondatea bazelarik, alta, Jean-Jacques Karrikiribordaren erranetan.\nEkoizpena %50 jaitsi dela datu orokorra —edo batez bestekoa— bada ere, Christophe Briseren erranetan datu erreala da enpresa handien azpikontratuko lanetan ari den Angeluko Brigantinen kasuan: “Ekoizpenaren %50era ere ez da heltzen, eta nagusiak errana du kanporaketak eginen dituela enpresa salbatzeko horretara behartua bada”.\nHitza-k eskuratu duen enpresa bateko barne komunikazioan konfirmatzen da enpresa handienen lan kargaren apaltzea: Airbus langileen kanporatzeak aipatzen hasia litzateke, eta, “programen arabera”, %30 eta %50eko beherakadak lituzke ekoizpenean; ATR enpresarentzat, beherakada %60koa litzateke, eta Boeingek, berriz, ekoizpena %50 jaitsia luke. Safranen gisako firmak eta beren hornitzaileei egiten dizkien lan eskaerak aipatzen dira gero. 2020ko ondoko hilabeteentzat, aipatu enpresaren kasuan, %50 apaldu dira manaketak. Beste enpresa handien hegazkin pieza manaketak oro kontuan hartzen dituelarik, dokumentuak %40ko apaltzea zehazten du.\nDokumentua idatzi den enpresa horretan —azpikontratuan ari den enpresa ertain bat da— 2022 urterako espero da ekoizpena COVID aitzineko normaltasunera itzultzea, ez lehenago. Maiatzeko negozio datua ere zehazten du, eta iazko zenbakiaren erdira ere ez da heltzen aurtengoa.\nHedabideetan franko aipatu da Frantziako Gobernuak hegazkingintzari eman nahi dion eskukaldia. Dirutan ere neurtzen da neurri desberdinetan, baina deigarriena 15 miliar euroko laguntza izan da, dudarik gabe. Bazter hauetako enpresetan, berriz, ez da argi diru hori nola bideratuko den eta enpresa ertain eta ttipientzat nolako eragina ukan lezakeen. Jean-Jacques Karrikiriborda, Elkar enpresakoa: “Lantegi ttipienetarik bat gara, eta diru horrek enpresa handienak lagunduko ditu ene ustez, lehen mailakoak, Lauak adibidez. Azkarki lagunduko ditu, ene ustez. Bigarren mailan laguntzen ahal gaitu beharbada, baina oraino deus ez dakigu”. Diru poltsa horretatik, hain zuzen ere, miliar bat enpresa ttipi eta ertainak laguntzera bideratua izanen dela iragarri zuten gobernuko bozeramaileek.\nEz enpresatik, ez sindikatutik, Christophe Brise CGTko ordezkariak nehondik ez du informazio zehatzagorik ukan ahal izan oraindik: “Inteligentziaz banatu behar da, baina arrangurak ukaiten ahal ditugu. Bi miliar ezartzen badira akziodunentzat, jadanik sobera izanen da. Diru hori langileentzat izan behar da, ez akziodunentzat”.


barren.eus - Gazteen alokairua sustatzeko 35.000 euroko diru laguntza bideratuko du Elgoibarko Udalak\nGazteen alokairua sustatzeko 35.000 euroko diru laguntza bideratuko du Elgoibarko Udalak\nArgitaratua: 2021-04-22 09:22\nHerriko gazteei alokairuko etxebizitza eskuratzeko erraztasunak eskaintzeko helburuarekin, Elgoibarko Udalak 35.000 euroko dirulaguntza (50.000 eurokoa izan zen iaz) banatuko du 18 eta 35 urte bitartean dituzten elgoibatarren artean.\nGazteen emantzipazioa sustatzeko diru laguntza lerroa onartu du aurten ere Elgoibarko Udalak, 2017an hasi zuen ekimenaren barruan. Udaletik jakinarazi dute dagoeneko zabalik dagoela aipatu laguntza eskatzeko epea. Laguntza horren bitartez etxebizitza alokatzeagatik ordaindu beharreko hileroko kuotaren zati bat lagunduko da diruz, eta kasu honetan, kontuan hartuko diren errentak 2021 urtekoak izango dira.\nDiru-laguntza eskatzeko bete-beharreko oinarrizko baldintzak ondorengoak dira:\nUrtean, 18.000 euro eta 30.000 euro bitarteko irabazi gordinak izatea.\n18.000 euro baino gutxiagoko sarrerak dituzten lagunek, Eusko Jaurlaritzak ematen dituen Gaztelagun programan egin ditzakete laguntza eskaerak.\nAurrez aipatu bezala, diruz lagunduko da alokairuko hileroko kuotaren ordainketa, kasu honetan, 2021 urteari dagozkion kuotak. Edozein kasutan, laguntza hori jaso ahal izateko alokairuaren prezioak ezingo du 600 euro bainoa handiagoa izan eta laguntza honetatik kanpo gelditzen dira babes ofizialeko etxebizitzak, azpierrentamenduak, gelen alokairua eta etxebizitza gisa erabiltzen diren lokalak.\nHorrela, diru-laguntzaren zenbatekoa diru-sarreren araberakoa izango da:\nSarreren batura 40.000 eurotik beherakoa bada laguntza hileroko alokairuaren prezioaren % 50ekoa izango da, gehienez ere, hilero 250 euroko balioarekin.\nSarreren batura 40.000 eurotik gorakoa eta 58.000 eurotik beherakoa bada laguntza hileroko alokairuaren prezioaren % 30ekoa izango da, gehienez ere, hilero 150 euroko balioarekin.\nInteresdunek zabalik dute eskaera egiteko epea, ekainaren 4a baino lehen eta modu elektronikoan egin beharko da www.elgoibar.eus webgunearen bitartez. Horretarako beharrezkoa izango da ziurtagiri elektroniko bat izatea (B@K-Q, NAN elektronikoa, IZENPE txartela…) eta hori Elgoibarko Udaleko Herritarren Arreta Zerbitzuan eskuratu ahal izango da.


Gabonetako etenaldiaren ondoren urteko lehen batzarra egingo du gaur Udal Gobernu taldeak. — Oñatiko udala\nGabonetako etenaldiaren ondoren urteko lehen batzarra egingo du gaur Udal Gobernu taldeak.\nKale Zaharreko tabernen funtzionamenduaren inguruan Udaltzaingoak osatu duen txostena aztergai izango dute, besteak beste.\nAzkenaldian, Kale zaharreko tabernen ixte ordutegia betetzen ote den zalantzan jarriz bizilagunen kexak ugaldu egin dira udaletxean. Horretxegatik, udaltzaingoari, legez araututa dagoen ordutegia betetzen den ikertzea eskatu zion gobernu taldeak. Osatu den txostena aztergai izango da gaur arratsaldeko bileran eta dagozkion neurriak hartzea eztabaidatuko da.\nGabonak tarteko ia hilabete pasa da Gobernu taldearen azken bilera egin zenetik eta gaurko zerrendan 35 gai jaso diren arren, gehienak tramite hutsezkoak dira. Ia aipatu dugun Kale Zaharreko tabernen funtzionamenduaren inguruko txosten horrezaz gain, beste txosten baten berri ere emango da; Herri Kontuen Euskal Epaitegiak, 2011ko Udal Erakundeen Kontuen txostenean Oñatiko Udalari dagokionaren berri emango da.\nBestelakoan, Lope Agirre Kaleko 5. zenbakiko jabekideei errekerimendua egitea ere proposatuko da gaurko bileran. Oso zaharkituta dagoen eraikin honetako teilatu zatiak bidera jausi direla eta, ingurua, zintaz itxita dauka udaltzaingoak. Eraikinaren egoera txarrak duen arriskuaz jabetuta, konpontzeko errekerimendua egingo zaie, Lope Agirre kaleko 5. zenbakidun eraikineko jabekideei.\nHainbat herritarrek leihoak aldatu, galdarak jarri edo balkoira ateratzeko edota barne eraberritze lanak egiteko eskaerak ere aztergai izango dira gaur arratsaldeko Tokiko Gobernu Batzarrean.


EAJ-PNVren iritziz, Konstituzioa ezin da Estatu buruak egin litzakeen legez kanpoko ekintzetarako bulda izan\nSenatuko Mahaian, Saudi Arabiarekin lotuta Erregearen Etxeko zenbait kidek ustez egindako legez kanpoko ekimenen trama ikertzeko Batzordea sortzearen alde bozkatu du.\n23 Ekaina | Senatua\nEAJ-PNVren iritziz, Konstituzioa ezin da Estatu buruak egin litzakeen legez kanpoko ekintzetarako bulda izan eta horregatik, Senatuko Mahaian, Saudi Arabiarekin lotuta Erregearen Etxeko zenbait kidek ustez egindako legez kanpoko ekimenen inguruko eta influentzia politiko, diplomatiko eta komertzialen inguruko trama ikertzeko Batzordea sortzeko eskaera tramitera onartzearen alde bozkatu du Imanol Landak, Bigarren Idazkariak.\nJoan den apirilaren 21ean gertatu zen bezala, Goi Ganberako Gobernu erakundeak gaur ere atzera bota du Ganberako zenbait Taldek aurkeztutako erabaki honen inguruko berrazterketa, orduan bezala PP eta PSOEko ordezkarien aldeko botoekin eta EAJ-PNVko ordezkariaren kontrakoarekin.\nBigarren Idazkariaren desadostasuna, berriz ere, bi arrazoirengatik izan da. Alde batetik, aipatutako Batzordeak zalantzarik gabeko interes publikoa duten gertaerak ikertuko lituzkeelako, are gehiago Auzitegi Gorenaren Ministerio Fiskalak ikerketan parte hartu zuenetik, eta ez pertsona konkretuak, eta hori Senatuko Arautegiaren 59.1 Artikuluan aurreikusten da. “Batzorde hau eratzeko eskaera tramitera ez onartzea bertan hartuko liratekeen ondorioak aurreikustea izango litzateke”. EAJ-PNVk gaineratu duenez, eskaerak ez du bakarrik Estatu Burua aipatzen, modu orokorrean Erregearen Etxeaz ari da, eta bertan estatus juridiko desberdinak dituzten pertsonak daude. Honen adibide da Errege emeritua, bere karguaz abdikatu ostean forudun izaera mantentzen duena baina Konstituzioaren 56.3 Artikuluak jasotzen duen bortxaezintasuna aplikatzen ez zaiona.\nBigarrenez, Konstituzioaren 56.3 Artikuluak Estatu Buruari eskaintzen dion bortxaezintasuna ezin delako erabateko moduan hartu, eta Batzorde honen helburua Errege funtzioetatik haratago dauden ustezko ekintzak ikertzea da. “Bortxaezintasuna Erregeak Estatu buru bezala betetzen dituen funtzioen araberako ekintzetarako baino ez da, hau da, ostean Gobernu Presidenteak edo ministroek berretsi ahal dituzten ekintzetarako. Konstituzioak ezin ditu era guztietako ekintzak babestu, ustez delitu direnak tarteko”.


1812ko angloamerikar gerra - Wikipedia, entziklopedia askea.\n1812ko angloamerikar gerra\n1812ko Gerrateko irudi batzuk\n1812 – 1815\nGanteko ituna (1814), statu quo ante bellum.\n2.260 hildako borrokan.\n15.000 (est.) hildako beste kausagatik.\n1.600 hildako borrokan.\n3.321 hildako beste kausagatik.\n1812ko angloamerikar gerra 1812-1815 urteetan Ameriketako Estatu Batuek eta Erresuma Batuak (Britainia Handia eta Irlandako Erresuma Batua eta kolonia kanadarrak) elkarren kontra egindako gerra izan zen. Borrokak lurrez eta itsasoz gertatu ziren Ipar Amerikako eremuan. Gerrak ez zuen garaile garbirik izan.\n2 Gerraren garapena\nArrazoiak[aldatu | aldatu iturburu kodea]\nEstatu Batuek egin zuten gerra-deklarazioa, 1812. urteko ekainaren 18an. Horretarako arrazoiak luzaro izan dira eztabaidagai. Estatu Batuek beren herrialde subirano eredua garatu nahi zuten, baina Britaniar Inperioaren itzala luzea zen Atlantikoan, bereziki Trafalgarko guduko Espainia eta Frantziaren porrotaren ondoren. Orain, britainiarrek itsas blokeoa ezarri zieten Napoleonen Frantziari eta, horrenbestez, Estatu Batuekiko merkataritzari.\nBestalde, Estatu Batuetako Lehenengo Bankuaren gaineko kontrolari buruzko gatazka zegoen, 1811n bertan behera utzi baitzuen Estatu Batuetako kongresuak. Halaber, britaniarrek merkataritza-ontziak eta marinelak derrigorrez errekrutatzen ziharduten Britainiarren Errege Itsas Armadarako eta, gainera, britainiarrak Estatu Batuak kontinentean barrena metropolitik aparte zabaltzearen kontra zeuden. Ondorioz, britaniarrek indiar indigenei lagundu zieten.\nGerraren garapena[aldatu | aldatu iturburu kodea]\nBritainiarren armada Europako Gerran lanpetuta zegoenez, britaniarrek defentsa-estrategiaz jardun zuten, estatubatuarrek Kanadako lurralde batzuk inbaditu arren, itsasoko erasoz uxatuz. Beraz, estatubatuarrek erabaki zuten Kanadan lurrez sartzea.\n1814an britainiarrek kontraeraso egin zuten, hiru armada bidali zituzten Ipar Amerikara Estatu Batuak inbaditzeko: Mainen sartu ziren, eta Washington Hiria ere hartu zuten, eraikin publikoak suntsituz, Etxe Zuria barne.\nBestalde, estatubatuarrek ipar-mendebaldean eta hego-ekialdean amerindiarrak garaitu zituzten: britainiarrek lagunduta, amerindiar indigenek estatu independentea sortu nahi zuten, baina menperatuak izan ziren. Britainiarrek New York, Baltimore eta New Orleans inbaditu nahi izan zuten arren, estatubatuarrek atzera eragin zieten.\nGerrako azken borroka New Orleansko gudua izan zen 1815eko urtarrilean, nahiz eta ordurako bakea sinatuta zuten alde biek Ganteko Hitzarmenean, baina Europan sinatu zutenez, akordioaren berriak asteak eman zituen Amerikara heltzerako. New Orleasen estatubatuarrak atera ziren garaile, Andrew Jacksonen gidaritzapean.\nEmaitza[aldatu | aldatu iturburu kodea]\nMugak lehengo horretan geratu ziren, eta alderdi biak garaile sentitu ziren. Kanadakoak (britaniarren kolonia) pozik zeuden, hegoaldeko errepublika berriak menperatu ez zituelako. Estatubatuarrek ere nazio-batasunaren espirituaren indar handia ospatu zuten, baita nazioartean ahaltsuak zirela erakustearren ere. Armada indartsu bakar bat sortzearen aldeko apustua sendotu egin zen, baita botere federala ere aldi berean.\nGerrako zorraren mamuak berriz astindu zuen errepublika berria, eta errepublikarrak nahi ez zuten zuloan sartu ziren: bankuen maileguen eta nazioarteko finantzen menpeko bihurtzea. 1816an, Estatu Batuetako Bigarren Bankua sortu zen kongresuaren erabakiz; 20 urteko baimenaldia eman zitzaion. Alderdi Federalista desagertu egin zen gerra osteko urteetan, eta Alderdi Errepublikanoa geratu zen jaun eta jabe. Aldiz, biziki areagotu ziren errepublikarren barneko kontraesanak, eta hainbat fakzio desberdin agertu.\nGerraren amaierak berretsi egin zuen Estatu Batuen mendebaldeko hedakuntza James Madisonek Napoleoni Louisiana erosi ondoren. Era berean, zapuztu egin zuen betiko amerindiarrek Estatu Batuen estatu-funtzionamenduaren antzeko estatu bat, Ohioko lurraldean, sortzeko azken aukera (britaniarrekin aliatu ziren gerran).\nMultimedia: War of 1812\nBNF: 119636861 (data)\nErresuma Batuak parte hartutako gerrak\n1810eko hamarkadako gatazkak\nOrriaren azken aldaketa: 6 maiatza 2022, 11:37.


Arditurriko hezeguneak ezagutzeko auzolana izango da igandean\nIngurumen Astean egitekoa zen ekimena berreskuratu da\nDatorren igandean (uztailak 5), Arditurriko Otsamantegi eremuan bi hezegune sortzeko auzolana izango da, Udalak eta Aranzadi Zientzia Elkarteak antolatuta. Auzolana 10:00etatik 12:00etara izango da, Arditurriko aparkalekutik abiatuta.\nArditurrin bi putzu prestatu dira (170 eta 36 m2koak) eta horiek ezagutzeko ekintza izango da auzolana. Putzuak mikrohezegune garrantzitsuak dira ekosistemarentzat, batez ere anfibio eta narrastientzat.\nParte hartzeko, aurretik izena eman beharko da 943 46 61 42 telefonora deituta edo idazkaritza@aranzadi.eus-era idatzita. Auzolaneko bolondresentzako hamaiketakoa eskainiko da.\nEkintza hau martxoa bukaeran Ingurumen Astearen baitan ospatzekoa zen, baina COVID19ak eragindako larrialdi egoerarengatik bertan behera geratu zen.


Kepa Arrieta da Arabako Futbol Federazioko arduradun berria | EHK\nUztailaren 23an izan ziren Arabako futbol federazioko presidentziarako hauteskundeak azkenean. Martxoan egitekoak ziren baina COVID19 gaitzak eragindako konfinamenduak bertan behera uztera behartu zuen.\nBi hautagaitza lehiatu dira. Batak Kepa Arrieta zuen buru eta besteak Antonio Reguero. 15 urtetan presidentzian egon den Pedro Solaunen ordezkatzea zegoen jokoan. Kepa Arrietaren hautagaitza izan da garaile. 46 bozka jaso ditu eta 21 Antonio Reguerok.\nFederazioko Zuzendaritza Batzordearen kide berriak ere izendatuak izan dira, Arrietaren hautagaitzakoak denak: Juan Maria Lopez de Lacalle Saez de Nanclares, Koldo Segurola Ansola, Javier Garamendi Arkaute, Aitor Gonzalez Gonzalez, Ricardo Martinez Igartua, Iñigo Uriarte Manzano, Olga Jimenez Sevilla eta Jose Antonio Prieto Tricio.\nIrakasle izan da orain arte Kepa Arrieta, entrenatzaile ere aritu izan da Arabako futbol talde askotan urte luzez, besteak beste Betoñon eta San Ignacion. Alavesen kirol komentarista gisa ibili da azken aldian Radio Vitoria irratian. Ondo ezagutzen ditu federazioko barrenak, izan ere, Pedro Arrieta Arabako presidente izandakoaren semea da, eta oso gaztetatik ibili da federazioaren inguruan.\nErronka handiak izango ditu Federazioan. Ohiko arazo eta erronkaz gain COVID19ak sorturiko egoeraren eraginari aurre egin beharko dio. Egun, txapelketak hasteko bi hilabete eskas falta direnean, inork ez daki ze egoeratan geratuko diren eta ze eragin izango duen futbol jarduera arruntean. Klub askok fitxei esker irauten dute, eta pandemiak eragina izango du ziur. Erronka nagusi gisa egingo diola aurre azaldu zuen, hauteskunde egungo hitzaldian.\nGuztion federazioa egingo duela esan zuen. Ez dela inor soberan eta ez dela inor baztertua izango. Erabaki partekatuak hartzearen aldekoa da baina azken urteetan falta izan den lidergoa berreskuratzeko asmoa duela azpimarratu zuen. Federazioaren kudeaketa modernizatu eta profesionalizatua egingo duela eta arreta berezia jarriko diola areto futbolari eta emakumezkoen futbolari gaineratu zuen.\nEzaguna zen Kepa Arrietak oinarrizko futbolean zuen ospe ona, eta alde handiarekin irabazi zion Alavesen babesa zuen Antonio Reguerori. Euskal Herria Kirolak zorionak eman dizkio eta zorterik onena opa dio bere ibilbidean baina euskararekiko eta euskal selekzioarekiko ere konpromiso zehatzak eskatzen dizkio. Bide horretan lagun izango gaitu.


Irekia Eusko Jaurlaritza - Gobierno Vasco :: Euskadiko Herri Administrazioan familia eta lana bateratzeko formula gisa finkatzen ari da telelana\nEuskadiko Herri Administrazioan familia eta…\nEuskadiko Herri Administrazioan familia eta lana bateratzeko formula gisa finkatzen ari da telelana\n<iframe src="https://www.irekia.euskadi.eus/eu/embed/videos?video_path=2015%2F05%2F01%2Fzearreta_teletrabajo%2Fhtml5%2Fzearreta_teletrabajo.mp4" width="320" height="210" allowfullscreen></iframe>\nEuskadiko Herri Administrazioan familia eta lana bateratzeko formula gisa finkatzen ari da telelana Iturria: Irekia\n100 langile hasi dira berek aukeratutako tokitik lan egiten: iaz baino %20,5 gehiago.\nHau da telelangilearen profil ohikoena: emakumea, 41 eta 50 urte artekoa, eta A talde profesionaleko kidea, hots, Goi Mailako Teknikarien kidegokoa.\nIVAP da telelanean langile gehien izango dituen erakundea, atzetik, hurrenez hurren, Osasun Saila eta Herri Administrazio eta Justizia Saila dituela.\nEusko Jaurlaritzak telelanerako aukera abiarazi du aurten ere; hala, lana eta familia bateratzeko aukera eman die Euskal Administrazio Publikoko 100 langileri. Iazko aldean, aurten gora egin du telelangile kopuruak; %20,5, hain zuzen ere, Eusko Jaurlaritzak langile publikoen lan-baldintzak hobetzeko duen konpromisoaren erakusgarri.\nTelelanaren bitartez lan egiteko baimena dutenek beren sailetako arduradunekin adostuko dute zenbat denboraz arituko diren telelanean, baita telelana noiz hasiko eta bukatuko duten ere. Epe hori ez da inola ere urtebete baino luzeagoa izango, hori baita onar daitekeen epe luzeena.\nLangileek askatasun osoz aukeratu dezakete nondik egin lan. Hori bai, ezinbesteko baldintza da Interneteko konexio ona izatea. Bestalde, Eusko Jaurlaritzak informatikako ekipamendua eta beharrezkoa softwarea finantzatuko ditu.\nLangileek online ikastaro bat jaso dute telelanean hasi aurretik.\nAurten, gizon baino emakume gehiago arituko da telelanean.\n66 (% 66)\n34 (% 34)\nAdinari erreparatzen badiogu, zera ikusiko dugu: telelanaren aldeko apustua egin duten langileen artean, 41 urtetik 50era bitartekoa da adin tarte ohikoena, 45 langilerekin. Aldiz, 60 urtetik gorako 3 langile besterik ez da telelanaren bidez arituko datozen hamabi hilabeteotan.\nAdinaren araberako banaketa\n31 ETA 40 ARTEAN\n41 ETA 50 ARTEAN\n51 ETA 60 ARTEAN\n60 BAINO GEHIAGO\nDatozen hilabeteetan telelanaren bidez lan egingo duten Euskal Administrazio Publikoko langile gehienak –% 85, hain zuzen ere– A talde profesionaleko kideak dira, hau da, goi mailako teknikarien kidegokoak.\nTalde profesionalaren araberako banaketa\nA TALDEA (GOI MAILAKO TEKNIKARIAK – LIZENTZIATUAK)\nB TALDEA (ERDI MAILAKO TEKNIKARIAK − DIPLOMATUAK)\nC TALDEA (ADMINISTRARIAK)\nD TALDEA (LAGUNTZAILEAK)\nHerri Arduralaritzaren Euskal Erakundea izango da telenean langile gehien izango dituen erakundea, hogeita hiru guztira. Jarraian, hurrenez hurren, Osasun Saila eta Herri Administrazio eta Justizia Saila daude.\nERAKUNDEAREN/SAILAREN ARABERAKO BANAKETA\nzearreta_telelana_eu.mp3 behera kargatu (1000 KB)\nzearreta_telelana_eu.mp4 70 MB\nEuskal Administrazio Publikoko 83 langilek telelanaren bitartez egingo dute lan bihar astehelenetik aurrera\nGazteen Euskal Behatokia: Euskadin 25 eta 34 urte bitartekoen erdiek baino gehiagok goi-mailako titulazioa dute


Motxoren istripua(I): Gertaeren kontakizuna eta zenbait galdera - Zumaia - Baleike.eus\n'Motxo'-ren istripuak hamar urte\nMotxoren istripua(I): Gertaeren kontakizuna eta zenbait galdera\nGorka Zabaleta 2010-11-10 12:22\nMotxo arrantzontzia harraldean. Argazkiak: Gorka Zabaleta\nAzaroaren 4an Motxo izeneko arrantzontziak hondoa jo zuen Zumaia eta Deba arteko harraldean, Baratzazarraurrean. Eskifaia onik atera zen, baina ontzia berreskuratzeko saioak ustelak izan ziren. Lehen egun hauetako kronika da hau.\nHauxe duzue ostegun goizetik larunbat arratsaldera arte gure begiekin istripuaren lekuan bertan ikusi ahal izan dugunaren kontakizuna. Era berean, bidean sortu zaizkigun galdera batzuk ere plazaratu nahi izan ditugu.\nGoizaldeko 5ak dira. Bermeoko Motxo arrantzontziaren larrialdi deia iritsi da Bilboko Itsas Salbamendurako zentrora. Zumaia eta Deba arteko harraldean, Baratzazarraurrean, hondoa jo eta arriskuan daude eskifaia osatzen duten bederatzi arrantzaleak. Handik gertu zeuden dozena bat arrantzontzi izan dira iristen lehenak, baina ezin izan dute ezer egin, gehiegi hurbilduz gero haitzen bat jotzeko arriskua dutelako. Iritsi da Salbamendurako zentroak bidalitako laguntza. Santanderko Helimer 212 helikopteroarekin atera dituzte bederatzi arrantzaleak, zortziak aldera. Denak onik daude.\nMotxo arrantzontzia, baina, harraldean gelditu da kateaturik, ez atzera ez aurrera. Deposituan 15 tona erregai ditu, eta sareak haitzean zabalduta gelditu dira. Arrantzontzia handik nola atera da orain kezka. Eusko Jaurlaritzako Barne Saileko kontseilariorde Raul Fernandez Arroiabe istripuaren lekura iritsi da, eta hantxe eman ditu lehen azalpenak, Baleikeko kazetariak egindako galderei erantzunez: “"Sareak botata zituen eta arrantzan ari ziren, arazoren bat izan dute eta itsasoak harralderaino ekarri ditu. Goizeko bostetan eman dute alarma eta 08:00etan helikoptero batekin erreskatatu ditugu eskifaiako kide guztiak. Orain gure kezka nagusia da arrantzontzia lehenbailehen ateratzea inolako isurketarik eragin gabe. Izan ere, 15 tona gasolio ditu deposituan eta hemen hondoa oso arriskutsua da, haitzek kroskoa zula dezakete. Kontuan hartu behar da babestutako eremu batean gaudela. Beraz, kontu handienarekin egingo dugu maniobra". Sareak botata eta arrantzan. Barne Saileko kontseilariordearen hitzak dira. Arrantzontziaren jabeak, patroiak eta arrantzaleek oso bestelako bertsioa eman dute: Pasaiara bidean zihoazela, olatuen kolpeek ezustean harrapatu dituztela, olatuetako bi besteak baino bortitzagoak izan direla, ontzia okertu eta sareak galdu dituztela, eta sarea ontziaren ardatzean korapilatu eta motorra indarrik gabe gelditzean olatuek harralderaino eraman dutela arrantzontzia.\n15:00etan da itsasgora eta orduan saiatuko omen dira arrantzontzia itsasoratzen. Bitartean, ordea, Motxo ehun bat metro gorago ekarri dute urak eta olatuek, ia labarren pareraino. Plana hauxe da: Motxo atoiontzi bati lotzea soka batekin, eta itsasorantz tira egitea. Baina soka lotzeko modurik ez dago. Helikoptero batetik saiatu dira, baina ez da posible. Arrantzontziak bertan pasa beharko du gaua, sabelean 15 tona erregai dituela.\n-Motxo kostatik gertuegi ari zen arrantzan edo Pasaiara bidean zihoala izan zuen istripua?\n-Zergatik ez zuten aprobetxatu goizeko itsasbehera, artean Motxo harraldean beherago zegoenean, erreskatea saiatzeko? Edo gutxienez, hurrengo egunean egin bezala, soka batekin atoiontzira lotzeko?\n-Aseguru-etxea istripuaren lekura iritsi eta lanean hasteko adostasuna eman arte zain egotea erabaki al zuen Jaurlaritzak? Aseguru etxearen oniritzirik gabe lanean hasiz gero ontziaren jabeak kalte ordaina galtzeko arriskua zuelako, agian? Interes pribatuek al dute lehentasuna larrialdi batean?\nGoizean goiz hasi dira Itsas Salbamendukoak eta aseguru etxeko langileak erreskate saioa prestatzen. Helburua: itsasoan dagoen atoiontzia eta Motxo soka bidez lotzea, gero, itsasgoran, tira eginez harraldetik ateratzeko. Uretako moto baten laguntzarekin eta langileak uretan gerriraino sartuta, azkenean lortu dute. Operazioko arduradunak eta politikoak itxaropentsu agertu dira, itsasgorarekin azkenik Motxo salbatzeko aukera izango dela uste dute. Erregaiarekin ez dute ezer egin, deposituan segitzen du.\n15:40an, itsasgorarekin batera, ziren saiatzekoak, baina maniobra aurreratu egin da. Lekukoak harri eta zur gelditu dira: olatuek ontzia mugitzen dutela ikusirik edo, 14:00ak aldera atoiontzia tiraka hasi da, arrantzontziak artean hondoa jotzen duen arren. Motxo irauli eta ababor aldera etzanda gelditu da. Atoiontziak tiraka jarraitu du hala ere, eta soka eten egin da. Segidan, okerrena gertatu da: erregaia isurtzen hasi da. Eta isurketari aurre egiteko baliabide guztiak Zumaiako portuan. Operazioa 15:40an hastekoa zenez… Atoiontzia tiraka ari zen bitartean, kirol portutik ontzi azkar bat abiatu da istripuaren lekurantz. Politikariak, kazetariak eta argazkilariak daramatza. Erreskate arrakastatsuaren irudi onenaren bila doaz. Iritsi dira Baratzazarraurrera. Ohartu dira gertatutakoaz. Ziztu bizian eman dute buelta, berriro porturantz. Argazkirik gabe gelditu dira.\nOperazioa zuzentzen ari diren teknikariei egokitu zaie azalpenak ematea: “Horrelako maniobrak oso zailak dira, hamarretik bederatzi gaizki ateratzen dira; zorionez, bederatzi arrantzaleak onik daude eta hori da garrantzitsuena”. Eta Erregaia? “Gasolioa oso erraz lurruntzen da eta kaltea ez da hain larria izango. Gainera, hesiak eta bestelako neurriak prest ditugu isurketari eusteko”.\nMotxok bigarren gaua pasa beharko du harraldean. Okerrena da erreskaterako pentsatua zegoen planak huts egin duela, ontzia orain etzanda gelditu dela, eta inork ez duela handik ateratzeko modurik ikusten. Hala ere, arduradunek diote hurrengo goizean berriro saiatuko direla.\n-Zergatik ez zuten aurrena erregaia atera? Isurketa arriskua ekiditeaz gain, arrantzontziak 15 tona gutxiago pisatuko zukeen.\n-Erreskatea itsasgorarekin batera saiatzekoak baziren, zergatik hasi zen atoiontzia tiraka ia bi ordu lehenago?\nGoizeko 10:00ak dira. Gaur ez dago politiko eta arduradunen arrastorik. Alde egin dute. Kazetaririk ere ez, apenas. Jakin-minak bultzatuta, ikusmiran dabilen jendea gerturatu da gaur, batik bat. Galarretatik behera, garabidun kamioi bat ikusi dugu. Beherago, Baratzazarretan, poleadun ibilgailu bat. Kablea botata dauka harraldera. Aldundiko lantaldea da, eta sarea atera nahian dabiltza. Kablea motzegia dela eta soka bat lotu behar izan diote sareraino iristeko. Baina nahi baino gehiago ari zaie kostatzen: poleadun ibilgailua kabletik tiraka hasi denean, sarea haitzetan kateatu eta soka eten egin da, bortizki gainera. Hiru aldiz gertatu zaie, eta susto txiki bat ere izan du han begira zegoen gazte batek.\nHandik metro gutxira dago Motxo, harri gogorraren gainean etzanda. Istripua izan zuenetik haitzean egindako bidearen arrastoa jarraitzen ez da zaila: brankadetako hortz zorrotz birrinduei jarraitu besterik ez dago. Inguruan dituen langileak behaketa lanetan ari dira, ez dira ari prestatzen beste erreskaterik. 3.000 litro gasolio baino ez omen ditu sabelean. 12.000 isuri ditu, beraz. Eta ondorioak bertarik bertara suma daitezke. Putzuak kutsatuta daudela salatzen dute erregaiaren kolore biziek. Gutxienez, Pikoteazpirainoko tartea harrapatu du gasolioak.\nAmore eman dute. Motxo bertatik ateratzea ezinezkoa dela erabaki dute, eta bertan geldituko da. Bertan desegitea omen da gelditzen den irtenbide bakarra, eta nola egin aztertuko omen dute astelehenerako deitutako bileran. Erabakia hartzerako ez ote die itsasoak aurrea hartuko…\n-Nork hartuko du bere gain erreskate operazioan hartutako erabaki okerren erantzukizuna?\n-Halakorik berriro gerta ez dadin hartu beharreko neurriak hartuko al dira?\n-Honelako kasuetarako ba omen dago protokolo bat. Bete al da? Zenbateraino?\n'Motxo'-ren istripua (II): Erantzunen garaia\nGorka Zabaleta 2012 urt 10 Gizartea\nMotxo arrantzontziaren istripuak galdera asko utzi zituen erantzun gabe, zalantza eta susmo gehiegi. Hamalau hilabete behar izan dira Espainia...\n'Motxo'-ren istripua argazkitan\nGorka Zabaleta 2011 urt 10 Gizartea\nIstripua gertatu zenetik dozenaka argazki egin genituen egunero, azkenean ontzia harraldetik atera eta zatikatuta eraman zuten arten. Argazki bildu...\nGorka Zabaleta 2010 aza 04 Gizartea\n'Motxo' lehorreratzeko lanak\nGorka Zabaleta 2011 urt 07 Gizartea\n'Motxo' harraldetik altxatzen\nGorka Zabaleta 2010 abe 09 Gizartea


Carlos Maria Romeo Casabona. Bioetikan aditua\n«Erabakiak ezin dira hartu modu automatizatu eta errutinazkoan»\nEspainiako Gobernuari aholku ematen dio Romeok, bioetikan aditu diren beste hainbat lagunekin batera. Izurriak eragindako auzi etikoak ebazteko argibideak taxutzen dituzte, ertz askokoak baitira.\nMadrilek bi astez luzatu du itxialdia, baina zirrikitu bat ireki die haurrei\nMaiatzaren 9ra arte jarraituko du konfinamenduak, eta ñabardura bakar bat izango du: umeek modua izango dute irteteko hilaren 27tik aurrera. Maiatzean konfinamendua arintzen hastea da xedea\n«Muturreko» atakan daude 'Aita Mari'-n\nAsteon erreskatatutako 36 migratzailerekin, itsasoan jarraitzen dute, eta haien egoera larria dela esan dute. Siziliako itsasertzera joan dira


HH eta LH Gaitasunen garapenaren esperientziak Donostiako La Salle ikastetxean. Ikaskuntza kooperatiboa Haur Hezkuntzan\nAinhoa Aristizabalek eta Xabier Mendizabalek proiektu hau aurrera eramateko La Salle ikastetxean duten antolaketa azaldu digute. Maila ezberdinetako irakaslez osatutako talde eragile bat daukate proposamenak egiteko, bideratzeko eta jarraipena egiteko. Garrantzi handia ematen diote egitura honi.\nHaur Hezkuntzan, kohesio lana adin guztietan eta ikasturte osoan zehar egiten dute.\nLehen Hezkuntzan praktikan jarri dituzten egitura kooperatibo berberak probatzen hasi ziren, hasieran zailak iruditzen bazitzaizkien ere. Arkatzak erdira, Orri birakaria, 1-2-4, Zenbakidun burua, Denok erantzuten dugu, Binaka lanean...\nEgitura hauek paperaren gaineko lanak egiteko erabili ez ezik, beste jarduera eta egoera askotan aplikatzen dituzte: plastilinaz irudiak egiteko, puzzleak osatzeko, marrazteko, taldean hormairudiak egiteko...\nAdibidez, entzundako ipuin baten izenburua jartzeko denok erantzuten dugu egitura erabiliz, taldeka pentsatzen dute eta zenbakidun burua erabiliz, pentsatutakoa partekatzen dute. Era horretan, talde handiko lana oso dinamikoa da, haurrak mugitzen dira, parte hartzen dute, kooperatzen dute eta aho hizkuntzari tarte handiagoa ematen zaio.\nTxokoetan era librean eta kooperatiboan egiteko lan proposamenak dituzte.\nAinhoak komentatu digu adin guztietan ezin dela modu berean egin. HH3koekin galdera irekiak era kooperatiboan lantzea zaila dela, horregatik ere oso garrantzitsua dela kideen artean probak egitea eta esperientziak partekatzea. Gaur\nezin dutena, agian bihar beste era batez egin ahal izango dute.\nHaur Hezkuntza IKASKUNTZA KOOPERATIBOA La Salle\nEtiketak: Haur Hezkuntza IKASKUNTZA KOOPERATIBOA La Salle


Oximoronak - - euskalerriairratia.eus\nElixabete Garmendia 2020-06-02 11:57\nHondartza. Esango nuke Zurriolakoa dela, Donostian, ezkerrean ageri duen kai-muturrarengatik. Uraren ertzean han dabiltza lauzpabost pertsona oinez, presatu samar, oinatzak utziz hondar gainean. Lehen planoan aita-alabak, musukoa muturreko gisa; haien begiek harridura adierazten dute; izan ere, gainean hegaka esaldi hauek darabilzkite: gaixo asintomatikoak, musu birtualak, sexu telematikoa, bizikleta estatikoak eta… hondartza dinamikoak.\nHonez gero antz eman diozue: Zaldieroaren gaurko tira da, Juan Luis Zabalaren testu batean oinarritua. Irribarrea eragiten du esaldi sortak lehen irakurketan: a zer oximoron pila! Badakizue, bi hitz kontraesankorren batuketa da oximorona. Segidan, zer pentsa jartzen du bat. Ondorioa: a zer kontraesan pilak inguratzen gaituen garaiotan! Eta gauza da kontraesan horiek irensten ditugula konturatu ere egin gabe.\nOsotara, krisi honek asko aberastu du hiztegia. Galdetu bestela Elhuyarrekoei, hor dabiltza hitz berriak sartzen astero. Pentsatzen jarrita, krisiak hiztegia aberastu egin duela esatea ez da juxtu oximorona, baina ez ote da beste kontraesan bat? Zepoak hanka harrapatu izan balit bezala sentitzen naiz, kontraesanen amaraunean trabatuta eta askatu ezinik. Bide batez, nagikeriak jota, salbuespenaren parentesia ixten denean, normaltasun berriak ekarriko dituen aje zaharrunoen beldur.


Itunaren bertutea - - Goiena.eus\nAmaia Madina 2016-03-11 08:27\nHerritarrok, gure eguneroko zereginetan eta elkarren artean bizikidetasun ezin hobea lortzeko, etengabe itunak egiten ditugu, hala nola gure bikotekideekin, gure seme-alabekin, gure lagunekin, gurasoekin, anai-arrebekin, bizilagunekin eta lankideekin…\nIzan ere, elkarbizitzak, nahitaez, itunetara bideratzen gaitu, eta lortu ere, lortzen ditugu.\nBerriz, gure interesak kudeatzeko hautatu ditugun ordezkari politikoek irudikatzen digute eszenatoki bat, non bakoitza bere baitan gelditzen den, ituna eta adostasuna bigarren mailako planoan ezartzen duelarik.\nBaina posible da akordiorik gabeko elkarbizitza? Ez litzateke gure bizitza, gogobetekoagoa, orokorrean eta politikoki ere, ituna bagenuke ardatz politikotzat, idealena ez balitz ere norberaren banakako helburuak lortzeko? Demokrazia itunera behartu gabe, babes daiteke? Eraiki dezagun, ituna balore bezala, ituntzea bizikidetasuna eraikitzeko oinarritzen duen kontzientzia eraikiz; eta horrela soilik, Groucho Marx-ena bezalako definizioak alde batera utziko ditugu: "Politika da arazoak bilatzeko, haiek aurkitzeko, diagnostiko faltsua egiteko eta erremedio okerrak gero emateko artea", gaur egun, errealitate penagarria egokitzen dena.


ETB1en ahalegina (etorkizuneko telebista duina) • ZUZEU\nMikel Irizar Gipuzkoako Aldundiko Hizkuntza Berdintasunerako zuzendaria da duela urte erditik hona, eta Piperrautsa du bere bloga, izendapena jaso baino askoz lehenagotik. Bertan, eta aspaldian bazterrotan irakurri ditugun iritzien kontrara, ikuspegi baikorrarekin eman dio begiratua Euskal Telebistari.\nETB1, euskal telebista\n3 pentsamendu “ETB1en ahalegina (etorkizuneko telebista duina)”-ri buruz\nNaparroan 2016-01-19 07:56\nFuntsean, aukeratu behar da ETBn lehentasuna euskarari edo erdarari emanen zaion. Orain arteko aukera argi dago, eta ez dirudi aldatuko denik. Euskarari lehentasuna emateak ikusle kopurua jaistea esan nahi du.\nk 2016-03-05 22:03\nIzugarria bezain ikaragarria da hau!\nFamilia guztia aitonarekin telebistaren aurrean.\nEz du erdarazkorik jasaten, euskarazkoa baino ez baitu nahi.\nZeharo arrarotzen ari zaigun euskaldun bakarrenetakoa nonbait. Azkenetakoa, alegia.\nPozik dago gaur: euskal abestiak iragarri ditu ETB1ek.\nEta halaxe da: Iruñako Orfeoiak 150. urteurrenean (2015eko irailaren 26an, hain zuzen) eskaini zuen emanaldia ari da hamaikagarrenez ikusten.\nGustura baino gusturago dago hemen, Maite Iturbe bezainbeste ziurrenik: aitona euskal abestiak ezpainetaratzen eta Maite,ordea, aurrekontuetan aurreztu eta aurreztu.\nEta gero, ETB1ek ez duela ikuslerik!\nk 2016-03-05 22:04\nLARUNBAT GAUA dala esatea ahaztu zaigu, alajaina!


Aza, 2017 Irun, Haurtxokos, Gazteleku, txokos, familia,\nKurtso berri honetan, bai Gazteria Zerbitzuak bai Udal Haurtxokoetako hezitzaile eta koordinatzaileek ere, "Familia ta Lagun" programa bitartez familian egiten diren ekintzei bultzada ematea dute helburu gisa. Iniziatiba hau, hilabetean larunbat batean lekuko izango duen, ekintza desberdinek osatuko dute, urrian esaterako "Familitxef" ekintza izan zen, eta oraingoan, azaroan, "Ttakun Ttakun familia ta lagun!" jarduera ospatuko da.\n"Ttakun Ttakun familia ta lagun!" 4-11 urte bitarteko umeei zuzendutako ekintza da, eta gainera irungo familia guztiei luzatzen zaie gonbita, Haurtxokoetan izen emanda daudenei eta ez daudenei. Larunbat honetan, azaroak 25ean, ospatuko da arratsaldeko 16:30etatik 18:30ak bitarte, eguraldi ona egiten badu Ventas Haurtxokoan (Araba kalea, 46) edo txarra egiten badu Ventas-eko frontoian (Harmugarrieta kalea, 11). Programa hurrengoa izango da:\n16:30etatik 17:30etara - Herri Kirolak\n17:30etatik 18:30etara - Txalaparta Tailerra, "tu ku tun" Txalaparta taldea egongo da.\nBertan parte hartu nahi duen orok, azaroak 22arte du izen ematea egiteko aukera, edozein Haurtxokotara gerturatuta (Ventas: astelehen, asteazken eta ostiral 18:00etatik 19:30etara eta Lapitze: asteartetik ostegunera 17:00etatik 20:00etara). Plazak mugatuak dira.


Kongresuko oposizioko alderdiek Garoña ixteko konpromisoa hartu dute - Gizartea - Berria\nKongresuko oposizioko alderdiek Garoña ixteko konpromisoa hartu dute\nGaroñako zentral nuklearra (Burgos, Espainia) ixteko asmoak batu ditu Espainiako Kongresuko oposizioko hainbat talde. Indar politiko guztiek PPk, UPDk eta CiUk salbu ez dute ontzat jo azpiegituraren jarduna luzatzea. Hitzez ziurtatu, eta idatziz jaso dute zentrala berriz lanean jartzearen aurkako konpromisoa. Helburu «irmoa» agertu dute, gainera, eta ohar argia egin diote PPri: Garoña itxiko dutela, hark gehiengoa galdu eta gobernura ailegatzerako.\nZentrala betirako bertan behera lagatzeko adierazpenari atxiki zaizkion alderdi politikoek deritzote Espainiako Gobernuak urte gehiagoz abian gura duela Garoña eta, hain justu, horregatik ari dela agendarekin jokatzen, kasua atzeratzen: «Zentralaren iraupena 60 urtera arte luzatzeko xedea du eta». Nuclenor enpresa jabeak ere 2031ra arte gura du martxan. PPren gobernuari zentral nuklearren iraupenaren gaineko hitzarmena «apurtu» nahi izatea egotzi diote adierazpena sinatu duten alderdiek; itunean adostua dute zentralen iraupena, gehienez 40 urtekoa izan daitekeela zehaztuz.\nHitzarmenaren aurkezpenean, PSOEko diputatu Luis Tudancak azaldu du «argi» geratu dela zentrala ez dela «premiazkoa» Espainiako sare elektrikoarentzat, geldirik daramatzan bi urteetan haren faltarik igarri ez delakoan.\nEnergia nuklearra bazter laga eta beste eredu energetiko baten alde egiteko premia nabarmendu dute idatzian. Zentrala ixteak garapen ekonomiko alternatibo bati bide eman behar liokeela adierazi du Tudancak: «Inguruko herritarrei etorkizuneko aukerak eskaintzeko istanta ailegatu da; baita zentrala eraistekoa ere».\nAntzeko bidetik jo du EAJko diputatu Pedro Mari Azpiazuk. Segurtasun gabezia franko edukitzeaz gain, erreaktorea Fukushimako ezbeharra eragin zuenaren parekoa dela ere gogora ekarri du.\nAsteartean, zehazki, bi urte bete ziren Nuclenorrek zentralaren jarduera etetea erabaki zuenetik. Orain, CSN Espainiako Segurtasun Nuklearrerako Kontseilua ari da egoera aztertzen, eta haren esku dago azpiegitura urte gehiagoz irekitzea posible den erabakitzea.


Laneko segurtasuna, kolokan - Bizkaiko Hitza\nLaneko segurtasuna, kolokan\nNatalia Salazar Orbe Santurtzi dolutan dago. Joan den astean bi behargin hil ziren herrian. Bata, Bilboko portuan; bestea, Balparda industrialdean. 58 urte zituzten biek. Segurtasun arazoak, arriskuen prebentzioa eta prekaritatea jarri dituzte mahai gainean, beste behin ere, bi ezbehar horiek.\n2015, azaroak 20 Albisteak, Asteko Gaiak, Bizkaia, Ekonomia 891\nSanturtzi dolutan dago. Joan den astean bi behargin hil ziren herrian. Bata, Bilboko portuan; bestea, Balparda industrialdean. 58 urte zituzten biek. Segurtasun arazoak, arriskuen prebentzioa eta prekaritatea jarri dituzte mahai gainean, beste behin ere, bi ezbehar horiek.\nSociedad Estiba y Desestiba enpresako langilea zen portuan hildakoa. Britania Seaways ferryan karga lanak egiten ari zirela, kontainerren karga eta deskarga makina batek harrapatu zuen. Aspaldian ez zen horren ezbehar larririk gertatzen portuan. Hala ere, lan istripu ugari izaten dira sarri: horietako batzuk larriak dira, gainera. Hala azaldu dute Bilbo Estibako enpresa batzordeko Urko Goikoetxeak eta LABen ordezkari Alain Olagortak.\nOraingoz, ez da argitu zelan gertatu zen Abantoko beharginaren heriotza sortu zuen istripua. Goikoetxeak azaldu duenez, “karga eta deskarga lana oso arriskutsua da. Beharginak egunero jarri behar du arriskuan bere bizitza”. Olagortak dio ez daukatela datu askorik. “Eremu nahiko lasaian gertatu zen. Ez zegoen masifikaziorik, portuko beste leku batzuetan ez bezala”. Zain daude ea zer erakusten duten segurtasun kameretako bideoek, gertatutakoa argitzea zaila dela iritzita.\nHala ere, segurtasunarekin lotuta arazo orokor bat badagoela onartu dute batak zein besteak. “Makinak mantentzeko inbertsio handiagoa egitea falta dela nabari dugu”. Gabezia batzuk antzeman ditu Bilbo Estibako enpresa batzordeko presidenteak.\nEnpresei har ditzaketen neurriei buruzko ideiak ematen dizkie Coordinadora bere sindikatuak, etengabe. “Hala ere, dela finantzaketa faltagatik, dela zulo ekonomiko batean sartuta gaudelako, enpresek murrizketak egiten dituzte mantentze lanetan eta langileen babeserako neurrietan”.\nMekanismo berriak, protokolo berriak eta makinerian ezar daitezkeen aurrerapen teknologiko berriak aztertu dituzte, beharginek pairatzen dituzten arriskuak murrizteko. “Baina enpresek uzkur jokatzen dute kostu ekonomikoak sor ditzaketen proposamenen inguruan”. Lan orduak luzatzea ekar dezaketen segurtasun neurriak ere ez dituzte batere gustuko.\nNeurri zehatzei dagokienez, makinen hutsak azkar antzematen laguntzeko prozesu batean ari dira lanean egun. “Baliabide mekanikoen asteroko eta hileroko ebaluazio batean datza sistema: beharginek zein enpresek errebisio txikiak egin beharko lituzkete, intzidentzia parte txikiak betez. Horiei esker, makinen huts txikiak identifikatuko lirateke”.\nKolektibo gisa aldarrikapen bat egin beharko balute, argi du zein izango litzatekeen: “Enpresek gehiago inberti dezatela gure langile taldea babesteko eta prebentzioa finantzatzeko”.\nOlagortak identifikatuak ditu portuan segurtasun arazoak sor ditzaketen zenbait gabezia. Goikoetxearekin bat dator: uste du makina askoren egoera penagarria dela. “Batzuk zaharrak dira, eta beste batzuk, mantentze lanik egiten ez delako, ez daude behar bezala”. Zalantzarik ez du horrek harreman zuzena duela segurtasunarekin. Dena den, ziurtatu du Abantoko beharginaren heriotzarekin lotutakoa ondo zegoela.\nHorrez gain, oinezkoak eta makinak ibiltzeko espazio asko eta asko mugatu gabe daude portuan. “Horrek arrisku handia dakar. Hala ere, egia da ez dela erraza espaziook mugatzea; makinak itsasontzietara gerturatzen dira merkantziak mugitzeko, eta, bidean, ohargileak eta espezialistak aritzen dira lanean, besteak beste. Zaila da batzuentzako eta besteentzako esparruak zehaztea, baina lan gehiago egin daiteke alor horretan”.\nBestalde, segurtasun eta prebentzio protokolo asko berrikusi egin behar direla deritzo. “Protokoloek ez gaituzte babesten behar bezala. Azken hildakoa 2006 edo 2007koa bada ere, istripu larri edo arinagoak gertatzen dira sarri”.\nProtokolo horiek paperean jasotzen dutena gauzatzeko eskaera ere egin du. “Paperak dena jasotzen du. Egunerokoan gauza asko gauzatzea zaila da, ordea. Eta borondate handirik ere ez dago”.\nELAren analisia ere bide beretik doa. Berezkoa du arriskua portuko beharginen lanak, baina badaude segurtasun arazoak areagotzen dituzten faktore batzuk. Horietako batzuk behin eta berriro gertatzen direla uste du Leire Heredia Lan osasunerako ordezkariak. “Lan erritmo bortitzak darabiltzate langileek. Beti presaka aritu behar dute, itsasontziak eta kamioilariak zain edukitzen dituzte eta. Horrek arriskua areagotzen du”. Bestalde, gainerako ordezkari bien antzera, gogora ekarri du makinetako askok “gabezia txiki ugari” dituztela. “Enpresek oso inbertsio gutxi egiten dutela sarri salatu dute prebentzio ordezkariek. Baina ez da lortu arazo horien aurkako neurri egokirik ezartzerik”.\nELAk salatu du lan arriskuen prebentzio legeak oraindik leku askotan eta hainbat modutan ez dela betetzen, hil honetan 20 urte bete baditu ere. “Enpresa gehienetan diru gutxi inbertitzen da prebentzioaren arloan; batzuetan, informazio eskasa dagoelako; beste batzuetan, baliabide ekonomiko falta dela medio, edota krisia aitzakiatzat hartuta. Legeak ezartzen dituen gauza asko ez dira aurrera ateratzen, eta horrek eragin zuzena dauka langileen osasunean, produkzioa prebentzioaren aurretik jartzen delako”.\nAlde horretatik, Goikoetxeak uste du beharginak oso arduratsuak direla. “Langileek badakite %100 erne egon behar dutela jarduna hasten dutenetik bukatzen duten arte. Eta horregatik ez da gertatzen istripu gehiago”.\nSegurtasun gabeziei ez ezik, prekaritateari ere lotutakoa izan zen Santurtziko beste lan istripua. Xabier Ugartemendia zerbitzu pribatuen federazioko LABeko arduradunak eman ditu azalpenak. Eraikuntza sektoreko langilea zen hildakoa. Istripua izan zuenean, kontraturik gabe zegoen, autonomo batentzako lanean. Hil eta hurrengo egunean eman zioten izena Gizarte Segurantzan. “Izena emateko bost egun izaten dira. Beraz, ezin jakin enpresaburu horrek izena emateko asmoa zuen edo beltzean aritzea gura zuen”.\nArgi dago inongo segurtasun neurririk ez zeukala. “Zortzi metrotik behera erori zen. Ez zeukan segurtasun uhalik, ez ezer”. Eraikuntza sektorean gertatzen den prekaritatearen eredu argitzat jo du egoera hori. “Hitzarmena ez zaie aplikatzen; lan ordu asko egiten dituzte, eta askok beltzean kobratzen dute”.\nHerediak ere argi du: “Egiturazko arazoa da prekaritatea, eta zenbait kontzeptu errotik aldatzea eskatzen du: lan gainkargak, erritmoak, azpikontratazioa, trebakuntza eta prebentzio neurrien falta, besteak beste”. Lana antolatzeko aldaketa ezinbestekotzat jo du. Horretan datza zailtasuna, ordea: “Patronalek kontu hauek gero eta malguagoak nahi dituzte, produkzio eta etekin gehiago lortzeko”.\nAurten hogei behargin hil dira Bizkaian —LABen datuen ara- bera —; horietako bi, hain zuzen, erretiroa hartzeko gutxi falta zutela Santurtzin zendutakoak dira.


Akab erregea eta Jezabel erreginaren gaiztakeria zigortzen da | Nire biblia-liburua\nErregina gaiztoak zigorra jaso zuen\nAkab erregeak Nabot izeneko gizonaren mahastia ikus zezakeen Izreelen zuen jauregiko leihotik. Akabek mahasti hura nahi zuenez, Naboti erosten saiatu zen. Baina Nabotek ez zion saldu nahi izan, Jehobaren legearen aurka baitzegoen arbasoengandik jasotako lurrak saltzea. Errespetatu ote zuen Akabek Nabot zuzena zena egin nahi izateagatik? Ez. Akab asko haserretu zen. Hain haserre zegoen, bere gelatik atera gabe egon zela ezertxo ere jan gabe.\nAkaben emazteak, Jezabel erregina gaiztoak, honakoa esan zion senarrari: «Israelgo erregea zarenez, nahi duzun edozer eduki dezakezu. Nik lortuko dizut lur hori». Beraz, gutunak idatzi zizkien hiriko arduradunei Nabot Jainkoa madarikatzeagatik salatu eta harrika hil zezaten aginduz. Arduradunek Jezabelek esandakoa egin zuten eta, gero, erreginak Akabi esan zion: «Nabot hilda dago! Mahastia zurea da».\nNabot ez zen Jezabelek hil zuen errugabe bakarra izan. Izan ere, Jehoba maite zuen jende ugari hil zuen. Irudiak gurtu eta beste gauza txar asko ere egiten zituen. Baina Jehobak Jezabelek egindako gauza txar guztiak ikusi zituen. Zer egingo zuen berarekin?\nDenborarekin, Akab hil egin zen. Geroago, bere semea, Joram, errege bihurtu zen. Orduan, Jehobak Jehu izeneko gizona bidali zuen Jezabel eta honen familia zigortzeko.\nJehu bere gurdira igo eta Izreelerantz abiatu zen, Jezabel bizi zen hirirantz. Joram, bere gurdian igota, Jehurengana joan eta galdetu zion: «Bakez al zatoz?». Jehuk erantzun: «Ez dugu bakerik izango zure ama, Jezabel, gauza maltzurrak egiten ari den bitartean». Orduan, gurdia biratu eta ihes egiten saiatu zen Joram. Baina Jehuk gezia jaurti zion eta hil egin zuen.\nGero, Jehu Jezabelen jauregirantz abiatu zen. Bazetorrela jakin zuenean, erreginak begiak margotu, ilea apaindu eta goiko pisuko leihoan itxaron zion. Jehu iritsi zenean, zakar-zakar agurtu zion Jezabelek. Orduan, honen alboan zeuden zerbitzariei oihukatu zien Jehuk: «Bota hori behera!». Jezabel leihotik behera bultzatu zutenean, lurrera erori eta hil egin zen.\nHau gertatu eta gero, Jehuk Akaben 70 semeak hilarazi zituen eta Baalen gurtza kendu zuen lurralde hartatik. Ikusi al duzu Jehobak guztia dakiela eta, une egokian, gauza txarrak egiten dituztenak zigortzen dituela?\n«Zeren diru-gosea baita gaitz guztien sustraia» (1 Timoteori 6:10).\nGalderak: Zer egin zuen Jezabelek Naboten mahastia lortzeko? Zergatik zigortu zuen Jehobak Jezabel?\n1 Erregeak 21:1-29; 2 Erregeak 9:1-10:30


Aramaioko udala » Julian Unzueta Etxebarria\nJulian Unzueta Etxebarria\nUdaletxean eginiko omenaldian atera zen argazkia.\n2017ko ekainaren 14an izendatu zuen Aramaioko plenoak Julian Unzueta Etxebarria aramaioarra seme kuttun izendatzea. Eta omenaldia egin zitzaion 2017ko urrian.\nModu honetan, Julian Unzueta Etxebarriak Aramaio eta aramaioarren alde egindako lana eskertu nahi izan da.\nBere ibilbidea errepasatuz\nUnzuetak zortzi urte egin zituen alkatetzan, 1971tik 1979ra, eta ondoren, Arabako diputatu ere izan zen, 1979tik 1983ra arte. Asko dira herriaren alde eginiko lanak. Bat edo beste ekarriko dugu gogora: ikastolak behar-beharrezkoa zuen aretoa; zaborrak eta hondakinak jaso eta tratatzea helburu zuen mankomunitatearen sorrera;, euskararen erabilerari, udal batzaren baitan zein kaleetako errotulazioan, emandako bultzada, Ibarratik Gipuzkoako mugarainoko errepidea zabaltzea, auzoak elkarren artean lotzeko errepidea eraikitzea, …\nSenitarteko asko hurbildu ziren omenaldira.\nJulian Unzueta Etxebarriak askatasunaren alde egindako lana eskertu beharrean gaude. Hor da, adibidez, zenbait alkate jakinekin batera 1976ko udan abian jarritako alkate-mugimendu gogoangarria; hor da, era berean, erakunde postfrankistetan agerikoak ziren indarkeria-praktiken salaketa publikoa.\nHoriek guztiak ahaztu ezinekoak badira ere, Aramaion ahaztu ezinekoa den gertakizun baten bueltan Julian Unzueta alkateak erakutsitako erabateko irmotasuna azpimarratu nahi dugu: 1977an, urte berri egunez, Tellamendiko gurutzean guardia zibilen eskutik gertatutakoa dugu gogoan.\nEuskaldun asko bezala, Julian Unzueta Etxebarria indarkeria jasan izandakoa da. Herritik herrirako bere langintza paregabea zigortu, ezkutatu edo ezabatu nahirik, lehergailu batek, ordura arteko telefono bidezko mehatxuei tokia hartuz, baserria txikitu zien Juliani eta bere emazteari 1979ko urtarrilaren 28an. Etxeko lanak tarteko, Julian eta emaztea osorik, onik atera ziren.\nAramaio izaten zuen beti gogoan Arabako diputatu izan zen lau urteetan ere. Bere kudeaketa-lanari esker berritu zen goitik behera haraneko sare elektrikoa, eraiki zen polikiroldegia eta sortu zen Arbel baserritarren kooperatiba, besteak beste. Aramaioarrak maiz joaten zitzaizkion laguntza edo aholku eske hainbat kontu administratiboren inguruan, eta bera beti saiatzen zen bere esku zegoena egiten. Herri-zerbitzurako zegoen bera diputatu, herriaren onurarako.


Abantaila ekonomikoak Kanadan | Absolut Travel\nAbsolut Kanada | | Kanadan\nCanada estatu federal bat da, munduko ekonomia egonkorrenetako bat bezala sendotzen ari dena. Bere industria dibertsifikatuari esker lortzen ari den politika ekonomikoa. Hori dela eta, bere BPGaren% 5eko defizita% 2tik gertu dagoen superabita bihurtzea lortu du.\nGaratzen ari den politika ekonomikoa Canada, eredu bihurtu du munduko herrialdeentzat. Sortzen ari den potentzia, bere produktuak merkatu desberdinetan sendotzen ari dena bezalako itunekin NAFTA -Estatu Batuekin eta Kanadarekin-, eta ezarriko diren beste batzuekin, hala nola Panamarekin. TLC binazionala.\nKanadako gobernuak politika fiskalean hobekuntza nabarmenak lortzeko egindako ahaleginak, inflazioaren murrizketa, lan egonkortasuna eta interes tasak fruituak eman dituzte hazkunde egonkorrean, munduko herrialdeen artean gutxi ezagutzen den ezaugarria baita.\nHorri esker, gobernuak bere historiako soberakinik luzeena izan du azken 10 urteetan. Hazkunde hori dela eta, zor fiskala, pertsona fisikoak eta enpresen zergak murrizten ari da. Ekonomia egonkor eta dibertsifikatu bihurtzen ari den politika. Horrek balio izan dio azken bost urteetan, Kanadako inflazio tasa batez beste% 2,3an mantentzeko.\nKanadako ekonomia sendotzeko funtsezko zutabeetako bat munduko krisien aurrean egonkortasuna frogatu duten finantza erakundeak izan dira mundu osoan aitortuak izan direnak.\nEkonomiari eusteko beste faktore garrantzitsu bat esportazioen garapena da Canada negozio irtenbide berritzaileak eskainiz Kanadako esportatzaileek beren negozioak mundu osoan hazten laguntzeko. Era berean, laguntza eskaintzen die inbertitzaileei, nazioko eta nazioarteko merkatu zailean kokatu ahal izateko.\nKanadako ekonomiaren lorpen horiek guztiek ziurtatu dute bizi kalitateak maila altua izaten jarraitzen duela. Hori dela eta, Giza Garapen Indizearen bosgarren postua hartzen du. Eta hiria Vancouver Onena bizi ahal izateko munduko bigarren hiria bezala sailkatu da.\nArtikuluaren bide osoa: Absolut Travel » Abantaila ekonomikoak Kanadan\nTxinako aterki ospetsuak, paperaren eta banbuaren artea


Appak, haurrari ohean pirik ez egiten laguntzen diotenak | Consumer\nAppak, haurrari ohean pirik ez egiten laguntzen diotenak\nMugikorretarako eta tabletentzako hainbat aplikazio eta web orri batzuek lagundu egiten diete txikiei ohea ez bustitzen\narabera: Astelehena, 2014ko abuztuaren 18a\nHaurren garapenean funtsezko urratsak dira komunera joaten ikastea, pixoihalak uztea eta ohean pixa ez egitea. Baina ohea arazo bihur daiteke, are gutxiago haurrak bost urte bete dituenean. hala ere, helduek hainbat modutan lagundu diezaiekete txikiei. Ondoren azaltzen den bezala, telefono mugikorretarako eta tabletetarako hainbat aplikazio eta web atari batzuk lagungarri dira haurrek ohea lehor mantentzen ikas dezaten.\nNire umea pippi egiten da ohean, zer egin dezaket?\nGauez enuresia deitzen zaio, bost edo sei urteren ondoren, ohean pixa egiten jarraitzen duten haurrei (hilean lau aldiz edo gehiagotan). Lehen Mailako Atentzioko Espainiako Pediatria Elkartearen arabera, “pediatrek jasotakoaren nahasmendu ohikoagoa” da, sei urteko haurren %10 eta %13 artean eragiten baitu, eta 10 urterekin %8.\nZenbait metodo daude\nhaurrak, besteak beste, ez edan likido asko eguneko azken orduetan. Baina, halaber, funtsezkoa da pixoihalak erabiltzen ez uztea, eta ez errotzea edo harekin haserretzea, nahi gabe egindako ekintza baita. Oso garrantzitsua da, halaber, gau lehorretan zoriontzea, adingabekoaren autoestimua indartuko duten sariak ezartzea, arazo horren aurrean gehien eragiten duten alderdietako bat.\nNahasmendu honekin bukatzeko teknologiaren lehen ekarpena enuresirako alarmak dira, txikienaren eremu pelbikora konektatzen diren gailuak dira, eta soinu seinale handia ematen dute pixa egiten hasi denean. Espainiako Pediatria Elkarteak adierazi duenez, “alarmak dituzten esku-hartzeak tratamendu eraginkorra dira haurren gaueko enuresia egiteko”.\nBaina, ondoren zehazten den bezala, lan horretan laguntzen duten mugikorretarako eta tabletetarako aplikazioak ere badaude.\n1. Bitoa. Pipia egin dut\nIrudia: Giovanni Giusti URL: http://www.flickr.com/people/giovanni _giusti/\nBitoa. Haur-ipuin interaktiboa da pipia, hau da, istorioak hartzen dituen erabakien mende dago historiaren emaitza. Protagonista Vito da, gauez zerbitzura joaten ikasteko etapa betean dagoena. Horretarako, aurretiko urrats batzuk egin behar ditu: argia piztea, komunera iristea, etab. Kontakizun dibertigarria eta atsegina da, adin txikikoak eguneroko jarduera horrekin ohitzen ditu eta bere buruarekiko konfiantza indartzen du.\nApp enpresa Kataluniako Eddeé Mobile enpresak garatu du. Doakoa da eta Apple-ko gailuetarako bakarrik dago eskuragarri.\n2. Enuresi Trainer-a\nEnuresi Trainer egutegi interaktiboa da, eta, horren ondorioz, haurrak ohea bustitu duen eta ez dituen gauen kontrola izaten du. Datuak hobetu ahala, programak haurrentzako sinbolo eta animazio erakargarriagoak eskaintzen ditu, sari gisa.\nIpad edo Iphone (2,69 euro kostatzen da) eta Android (doan) bertsioak ditu.\n3. Hap Pee Time\nHitz-joko bat da HapPee Time aplikazioa; izan ere, happy time (denbora zoriontsua) deritzo, baina pis esan nahi du. Horrez gain,egutegi, haurrak hartzen duen likido-motari eta -motari buruzko datuak, egiten duen ordua, etab. sar daitezke.\nIngelesez bakarrik funtzionatzen du Itunes eta Google Play-ek, eta abantaila bat du: bientzat doakoa da.\n4. MyDryness Tracker\nMy Dryness Tracker programa ingelesez bakarrik dago, aurrekoen antzeko funtzioak ditu: ordutegien erregistroak, gernu-kantitatea, pixoihalaren tamaina oraindik erabiltzen den kasuetarako, etab.\nDoan Androidentzat eta Ioentzat.\nOhe lehorra: beste web aukera batzuk\nSmartphone eta tabletentzako aplikazioaz gain, badira beste aukera batzuk ere, enuresi baten aurkako borrokan laguntzen dutenak.\nGarrantzitsuenetako bat Mojar ohea ataria da. Horrez gain, nahasmendu horri buruzko informazioa, albisteak, on line kontsultategi bat eta herrialde bakoitzetik gertuen dauden arreta-zentroei buruzko datu-basea ere badaude. Egutegi horiek egutegi mikalak ditu, eta horiek guztiak oso tresna ona dira haurrei laguntzeko.\nEta beste leku interesgarri bat Pipí ohean da, arazoari aurre egiteko aholkuak ematen dituzten adituen bideoekin eta egoera horretatik airetsuak ateratzea lortu duten haurren gurasoen testigantzekin.\naplikazioak app gurasoentzako aholkuak mojar la cama-eu operación pañal-eu pañales-eu pis en la cama-eu


Berriak - Nola zaindu yoga esterilla behar bezala?\nArretaz erositako yoga esterilla zure lagun ona izango da hemendik aurrera yoga praktikatzeko. Berezkoa da lagun onak arreta handiz tratatzea. Yoga esterilla bat erosten baduzu, erabili maiz baina ez mantendu inoiz. Yoga esterilaren azalean pilatutako hautsak eta izerdiak jabearen osasuna arriskuan jarriko dute, beraz, beharrezkoa da yoga esterilla maiz garbitzea.\nHigienea bermatzeko, hobe da beste astean behin garbitzea. Garbitzeko modurik errazena bi garbigarri tanta lau ur ontzirekin nahastea da, yoga tapizean ihinztatzea eta ondoren zapi lehor batekin garbitzea. Yoga esterilla dagoeneko oso zikina badago, garbigarrian bustitako zapi bat ere erabil dezakezu yoga esterilla leunki garbitzeko, ondoren ur garbiekin garbitu eta, ondoren, esterilla yoga eskuoihal lehor batekin bildu, soberako ura xurgatzeko. Azkenean, lehortu yoga esterilla.\nKontuan izan behar da garbigarri hautsa ahalik eta txikiena izan behar dela, garbigarri hautsa yoga esterinan geratzen denean, yoga esterina labainkorra izan daitekeelako. Gainera, ez utzi yoga esterilla eguzkiaren aurrean lehortzen duzunean.\nIzan ere, yoga esterrei buruzko jakintza gehiago dago: nola aukeratu yoga esterilla mota bakoitza? Non erosi yoga zerriak merkeak? Hauek yoga zaleen ikerketa gehiago behar dute. Baina, azkenean, yoga zerren ezagutza hilda dago, baina bizirik dago jendea erabiltzen denean. Egokitzen zaizuna beti da onena.\nYoga esterilla aukeratzea bideratu behar da. Orokorrean, yogan hasi berriak direnek esterilla lodiagoa aukeratu dezakete, hala nola 6 mm-ko lodiera, etxeko tamaina 173X61 da; oinarri jakin bat baldin badago, 3,5 mm ~ 5 mm inguruko lodiera aukeratu dezakezu; gomendagarria da 1300 gramo baino gehiagoko esterilak erostea (fabrikatzaile batzuek esterilla merkeak lortzeko materialak lapurtzen dituztelako).\nIkasgela gehienek "esterilla publikoak" deiturikoak emango dituzte, hau da, guztiek klasean erabiltzen dituzten yoga esterilla publikoak dira. Irakasle batzuek ikasgelan babes-esterilla bat ere jartzen dute, guztiek klasean esterilla erabili behar ez dezaten. Ikasle gehienek mota honetako esterilla publikoa erabiliko dute, ez dutelako lanera edo klasera joan nahi, esterilla bizkarrean dutela. Hala ere, denbora batez ikasi nahi duen laguna bazara, zure mataza erabiltzea da onena. Alde batetik, zuk zeuk garbitu dezakezu, higienikoagoa baita; zure egoeraren arabera ere alfonbra egokia aukeratu dezakezu.\nAlfonbra aukeratzeko bi modu daude: behar pertsonalen arabera aukeratu; edo aukeratu materialaren arabera.\nBehar pertsonalen aldetik, yoga formaren araberakoa da, yoga eskola desberdinak ikasteko puntu desberdinak eta behar desberdinak dituztelako. Yoga leuntasuneko entrenamenduan oinarrituta ikasten baduzu, gehienetan esterilaren gainean eseriko zara, orduan esterilla lodiagoa eta leunagoa izango da, eta erosoago eseriko zara.\nYoga batez ere Power Yoga edo Ashtanga Yoga bada, esterilla ez da oso gogorra izan behar, eta irristatzearen aurkako baldintzak altuagoak izan beharko lirateke. zergatik? Alfonbra bigunegia denez, oso zaila izango da gainean jarrita mugimendu asko egitea (batez ere, zuhaitzen posizioak bezalako oreka mugimenduak dira agerikoenak). Izerdi asko botako duen yoga ekintza mota hau, irristagaitz maila hobea duen esterorik ez badago, irrist egingo da.\nMugimendua ez bada hain estatikoa, ezta korrika egitea bezainbeste izerditzen ere, nonbait dago. Zein kuxin erabili behar dut? Erantzuna hau da: "Oraindik pixka bat meheagoa aukeratzen dut". Oso esekidura sistema biguna duen autoa dirudienez, mendiko errepidean gidatzea itsasontzia bezalakoa izango da. Kuxin lodiak (5 mm-tik gora) lurrarekiko ukipen sentsazioa galtzen du, eta mugimendu asko egitean "desitxuratuta" sentituko da. Atzerriko herrialdeetan, yoga praktikatzaile gehienei zerriak meheak erabiltzea gustatzen zaie. Hau da arrazoia. Kuxin meheak belauniko mugimendu batzuk egiten dituenean belaunak deseroso daudela sentitzen baduzu, eskuoihala jar dezakezu belaunen azpian.\nMezuaren ordua: 2020ko irailaren 27a\n© Copyright - 2010-2020: Eskubide guztiak erreserbatuta. Nabarmendutako produktuak, Web mapa, Produktu guztiak Emakumeen txankletak, Ekologiako Yoga Mat, Eva txankletak, Yoga Mat, Eva Midsole, Zapatila,


Mutualia App, funtzionalidade berriak\nApp-aren bi funtzionalitate berriak: Push Notifications, Bertaratze-ziurtagiria.\nZer dira Push Notifications-ak?\nPush notifications-ak aplikazioetatik gure gailuetara bidaltzen diren abisuak dira. Adibidez, App-aren erabiltzaileei beren 10T-a formatu digitalean bidaltzen diegunean, push notificationa, kasu honetan, abisu bat izango litzateke erabiltzailearen gailuan, adieraziz App-aren gune pribatuan eskuragai duela bere 10T-a.\nPush notifications-ak aplikazioek terminaletara abisuak bidaltzeko sistema bat da, Applek zein Googlek sortua.\nNola funtzionatzen dute Push Notifications-ek?\nMutualia- ren App-en kasuan, erabiltzaile bat App-aren gune pribatura sartzen denean, terminal horretarako identifikatzaile bat eskatzen zaio Appleri edo Googleri, eta erabiltzailearen ondoan gordetzen da App-aren datubasean. Mutualiaren aplikazioren batetik erabiltzaile batekin harremanetan jarri nahi dugunean, gure zerbitzariak Appleren edo Googleren zerbitzariekin komunikatzen dira, eta gailu jakin bati abisu bat bidali nahi diogula adierazten diete; zerbitzari horiek bidaltzen diote Mutualiatik igorritako mezua erabiltzailearen gailuari.\nBertaratze-Ziurtagiria Eskatzea. App-an eredu berri bat sortu da; hortik Mutualiak erabiltzaileen eskura jarri nahi dituen dokumentuak eska daitezke. App-aren erabiltzailea ziurtagiria eskatzeko aukeran sartu, eta horretarako propio jarri den botoia sakatuko du\nFuntzionalitate honek erraztasun handia emango die gure kontsultara etortzen diren pazienteei. Ez du zentruraino etorri beharrik izango bertaratze-ziurtagiria lortzeko.